text:
αντικαταστήσει το καθεστώς ενιαίας
 ενίσχυσης το οποίο θεσπίστηκε δυνάμει του κανονισμού (ΕΚ) αριθ. 1782/2003 του
 Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα
 καθεστώτα άμεσης στήριξης στο πλαίσιο της κοινής γεωργικής πολιτικής και τη
 θέσπιση ορισμένων ειδικών καθεστώτων στήριξης για τους γεωργούς[18], και συνέχισε να ισχύει στο
 πλαίσιο του κανονισμού (ΕΚ) αριθ. 73/2009, ο οποίος συνένωσε σε ένα ενιαίο
 καθεστώς αποσυνδεδεμένων άμεσων ενισχύσεων τους προηγουμένως υφιστάμενους
 μηχανισμούς στήριξης. Μια τέτοια κίνηση πρέπει να συνεπάγεται τη λήξη ισχύος
 των δικαιωμάτων ενίσχυσης που λαμβάνονται στο πλαίσιο αυτών των κανονισμών και
 τη χορήγηση νέων, παρά το γεγονός ότι βασίζονται ακόμα στον αριθμό των
 επιλέξιμων εκταρίων τα οποία διαθέτουν οι γεωργοί κατά το πρώτο έτος εφαρμογής
 του καθεστώτος.
 (21)
 Λόγω της διαδοχικής ένταξης διάφορων τομέων στο
 καθεστώς ενιαίας ενίσχυσης και της επακόλουθης περιόδου προσαρμογής για τους
 γεωργούς, έχει καταστεί ολοένα και πιο δύσκολο να δικαιολογηθεί η παρουσία
 σημαντικών ατομικών διαφορών στο επίπεδο στήριξης ανά εκτάριο που προκύπτει από
 τη χρήση ιστορικών αναφορών. Συνεπώς, η άμεση εισοδηματική στήριξη πρέπει να
 κατανέμεται πιο δίκαια μεταξύ των κρατών μελών, μειώνοντας τη σύνδεση με
 ιστορικές αναφορές και έχοντας υπόψη το συνολικό πλαίσιο του προϋπολογισμού της
 Ένωσης. Προκειμένου να εξασφαλιστεί η δικαιότερη κατανομή της άμεσης στήριξης
 και να λαμβάνονται παράλληλα υπόψη οι διαφορές που εξακολουθούν να υπάρχουν στα
 επίπεδα των ημερομισθίων και το κόστος των εισροών, θα πρέπει να προσαρμοστούν
 σταδιακά τα επίπεδα άμεσης στήριξης ανά εκτάριο. Τα κράτη μέλη των οποίων οι
 άμεσες πληρωμές είναι κάτω από το επίπεδο του 90% του μέσου όρου θα πρέπει να
 καλύψουν το ένα τρίτο του χάσματος ανάμεσα στο τρέχον επίπεδό τους και το επίπεδο
 αυτό. Η σύγκλιση αυτή θα πρέπει να χρηματοδοτηθεί αναλογικά από όλα τα κράτη
 μέλη με άμεσες ενισχύσεις που υπερβαίνουν τον μέσο όρο της Ένωσης. Επιπλέον, το
 σύνολο των δικαιωμάτων ενίσχυσης που ενεργοποιούνται το 2019 σε ένα κράτος
 μέλος ή σε μια περιοχή πρέπει να έχουν ενιαία μοναδιαία αξία κατόπιν σύγκλισης
 προς την τιμή αυτή η οποία πρέπει να διενεργείται γραμμικά κατά τη μεταβατική
 περίοδο. Ωστόσο, προκειμένου να αποφευχθούν οι διασπαστικές οικονομικές
 επιπτώσεις για τους γεωργούς, τα κράτη μέλη που έχουν εφαρμόσει το καθεστώς
 ενιαίας ενίσχυσης και πιο συγκεκριμένα το ιστορικό μοντέλο, πρέπει να έχουν τη
 δυνατότητα να λαμβάνουν μερικώς υπόψη ιστορικούς παράγοντες κατά τον υπολογισμό
 της αξίας των δικαιωμάτων ενίσχυσης κατά το πρώτο έτος εφαρμογής του νέου
 καθεστώτος. Ο διάλογος με αντικείμενο το επόμενο Πολυετές Δημοσιονομικό Πλαίσιο
 για την περίοδο με έναρξη το 2021 θα πρέπει επίσης να εστιαστεί στον στόχο της
 πλήρους σύγκλισης μέσω της ίσης κατανομής της άμεσης στήριξης ανά την Ευρωπαϊκή
 Ένωση στη διάρκεια αυτής της περιόδου.
 (22)
 Η πείρα που αποκτήθηκε με την εφαρμογή του
 καθεστώτος ενιαίας ενίσχυσης καταδεικνύει ότι μερικά από τα βασικά στοιχεία του
 πρέπει να διατηρηθούν, συμπεριλαμβανομένου του καθορισμού εθνικών ανώτατων
 ορίων για τη διασφάλιση ότι το συνολικό επίπεδο στήριξης δεν υπερβαίνει τους
 υφιστάμενους περιορισμούς του προϋπολογισμού. Τα κράτη μέλη πρέπει επίσης να
 συνεχίσουν να διαθέτουν εθνικό απόθεμα το οποίο πρέπει να χρησιμοποιούν για να
 διευκολύνουν τη συμμετοχή νέων γεωργών νεαρής ηλικίας στο καθεστώς ή το


text:
οποίο
 μπορεί να χρησιμοποιείται για να ανταποκρίνονται στις ειδικές ανάγκες ορισμένων
 περιοχών. Θα πρέπει να διατηρηθούν οι κανόνες σχετικά με τη μεταβίβαση και τη
 χρήση των δικαιωμάτων ενίσχυσης, αλλά να απλουστευτούν στο μέτρο του δυνατού.
 (23)
 Για τη διασφάλιση της προστασίας των δικαιωμάτων
 των δικαιούχων και προκειμένου να διευκρινιστούν οι ειδικές καταστάσεις που
 ενδέχεται να προκύψουν κατά την εφαρμογή του καθεστώτος βασικής ενίσχυσης, η
 Επιτροπή πρέπει να εξουσιοδοτηθεί να εκδίδει πράξεις σύμφωνα με το άρθρο 290
 της Συνθήκης για τον σκοπό της θέσπισης κανόνων για την επιλεξιμότητα και την
 πρόσβαση των γεωργών στο καθεστώς ενιαίας ενίσχυσης, σε περίπτωση υφιστάμενης
 κληρονομιάς (κληρονομικής διαδοχής) και αναμενόμενης κληρονομιάς (νέμησης
 ανιόντος), διαδοχής βάσει συμβατικής μίσθωσης, μεταβολής του νομικού καθεστώτος
 ή της επωνυμίας, καθώς και σε περίπτωση συγχώνευσης ή κατάτμησης της
 εκμετάλλευσης· τη θέσπιση κανόνων για τον υπολογισμό της αξίας και του αριθμού
 των δικαιωμάτων ενίσχυσης ή την αύξηση της αξίας των δικαιωμάτων ενίσχυσης σε
 σχέση με την κατανομή των δικαιωμάτων ενίσχυσης, συμπεριλαμβανομένων κανόνων
 για τη δυνατότητα η αξία και ο αριθμός ή η αύξηση των δικαιωμάτων ενίσχυσης που
 κατανέμονται βάσει της αίτησης του γεωργού να είναι προσωρινά, κανόνων για τον
 καθορισμό σε προσωρινή και οριστική βάση της αξίας και του αριθμού των
 δικαιωμάτων ενίσχυσης και κανόνων για τις περιπτώσεις στις οποίες η κατανομή
 των δικαιωμάτων ενδέχεται να επηρεαστεί από πώληση ή συμβατική μίσθωση· τη θέσπιση
 κανόνων για τον καθορισμό και τον υπολογισμό της αξίας και του αριθμού των
 δικαιωμάτων ενίσχυσης που λαμβάνονται από το εθνικό απόθεμα· τη θέσπιση κανόνων
 για την τροποποίηση της μοναδιαίας αξίας των δικαιωμάτων ενίσχυσης σε περίπτωση
 υποδιαιρέσεων των δικαιωμάτων ενίσχυσης και κριτηρίων για την κατανομή των
 δικαιωμάτων ενίσχυσης ως επακόλουθο της χρήσης του εθνικού αποθέματος και προς
 γεωργούς οι οποίοι δεν υπέβαλαν αίτηση στήριξης το 2011.
 (24)
 Για τη διασφάλιση της ορθής διαχείρισης
 των δικαιωμάτων ενίσχυσης, η Επιτροπή πρέπει να εξουσιοδοτηθεί να εκδίδει
 πράξεις σύμφωνα με το άρθρο 290 της Συνθήκης για τον σκοπό της θέσπισης κανόνων
 για τη δήλωση και ενεργοποίηση των δικαιωμάτων ενίσχυσης.
 (25)
 Όσον αφορά την κάνναβη, πρέπει να τηρηθούν ειδικά
 μέτρα προκειμένου να διασφαλισθεί ότι ανάμεσα στις καλλιέργειες που είναι
 επιλέξιμες για τη βασική ενίσχυση δεν θα αποκρύβονται παράνομες καλλιέργειες,
 με αποτέλεσμα να διαταραχθεί η κοινή οργάνωση της αγοράς για την κάνναβη.
 Επομένως, οι ενισχύσεις πρέπει να εξακολουθήσουν να χορηγούνται μόνο για τις
 περιοχές που έχουν σπαρθεί με ποικιλίες κάνναβης οι οποίες παρέχουν ορισμένες
 εγγυήσεις όσον αφορά την περιεκτικότητα σε ψυχοτρόπες ουσίες. Για τη διαφύλαξη
 της δημόσιας υγείας, η Επιτροπή πρέπει να εξουσιοδοτηθεί να εκδίδει πράξεις
 σύμφωνα με το άρθρο 290 της Συνθήκης για τον σκοπό της θέσπισης, κανόνων που
 εξαρτούν τη χορήγηση των ενισχύσεων από τη χρήση πιστοποιημένων σπόρων
 ορισμένων ποικιλιών κάνναβης και καθορίζουν τη διαδικασία για τον καθορισμό των
 ποικιλιών κάνναβης και την εξακρίβωση της περιεκτικότητάς τους σε
 τετραϋδροκανναβινόλη.
 (26)
 Ένας από τους στόχους της νέας ΚΓΠ είναι η ενίσχυση
 των περιβαλλοντικών επιδόσεων μέσω ενός υποχρεωτικού «οικολογικού» συντελεστή
 των άμεσων ενισχύσεων ο οποίος θα στηρίζει τις γεωργικές πρακτικές που είναι
 επωφελείς για το κλίμα και το περιβάλλον και εφαρμόζονται σε ολόκληρη την
 Ένωση. Για

type: legislation

jurisdiction: EU


text:
τον σκοπό αυτό, τα κράτη μέλη πρέπει να χρησιμοποιούν μέρος των
 εθνικών ανώτατων ορίων τους για τις άμεσες ενισχύσεις για τη χορήγηση ετήσιας
 ενίσχυσης, πέραν της βασικής ενίσχυσης, προκειμένου να τηρούνται οι
 υποχρεωτικές πρακτικές από γεωργούς οι οποίοι επιδιώκουν κατά προτεραιότητα
 στόχους κλιματικής και περιβαλλοντικής πολιτικής. Οι πρακτικές αυτές πρέπει να
 λάβουν τη μορφή απλών, γενικών, μη συμβατικών και ετήσιων δράσεων οι οποίες
 ξεπερνούν την πολλαπλή συμμόρφωση και συνδέονται με τη γεωργία, όπως η
 διαφοροποίηση των καλλιεργειών, η συντήρηση των μόνιμων βοσκότοπων και οι
 περιοχές με οικολογική εστίαση. Η υποχρεωτική φύση των πρακτικών αυτών πρέπει
 να αφορά επίσης τους γεωργούς των οποίων οι εκμεταλλεύσεις βρίσκονται ολικά ή
 μερικά στις περιοχές του δικτύου Natura 2000 οι οποίες καλύπτονται από την
 οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των
 φυσικών οικοτόπων καθώς και της άγριας πανίδας και χλωρίδας[19] και την οδηγία 2009/147/ΕΚ του
 Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, περί της
 διατηρήσεως των αγρίων πτηνών[20],
 εφόσον οι πρακτικές αυτές είναι συμβατές με τους στόχους των εν λόγω οδηγιών.
 Οι γεωργοί που πληρούν τους όρους που θεσπίζονται στον κανονισμό (ΕΚ) αριθ.
 834/2007 του Συμβουλίου, της 28ης Ιουνίου 2007, για τη βιολογική παραγωγή και
 την επισήμανση των βιολογικών προϊόντων και την κατάργηση του κανονισμού (ΕΟΚ)
 αριθ. 2092/91[21]
 πρέπει να επωφελούνται από τον «οικολογικό» συντελεστή χωρίς καμία περαιτέρω
 υποχρέωση, δεδομένων των αναγνωρισμένων περιβαλλοντικών οφελών των συστημάτων
 βιολογικής γεωργίας. Η μη τήρηση της συνιστώσας για οικολογική μέριμνα θα
 πρέπει να συνεπάγεται πρόστιμα με βάση το άρθρο 65 του κανονισμού (ΕΕ) αριθ.
 [...] [HZR].
 (27)
 Προκειμένου να διασφαλιστεί ότι οι υποχρεώσεις που
 προβλέπονται για το μέτρο της διαφοροποίησης της γεωργίας εφαρμόζονται με
 αναλογικό και αμερόληπτο τρόπο και οδηγούν στη βελτίωση της περιβαλλοντικής προστασίας,
 η Επιτροπή πρέπει να εξουσιοδοτηθεί να εκδίδει πράξεις σύμφωνα με το άρθρο 290
 της Συνθήκης για τον σκοπό της θέσπισης του ορισμού της έννοιας «καλλιέργεια»
 και των κανόνων σχετικά με την εφαρμογή του μέτρου.
 (28)
 Για να διασφαλιστεί ότι οι εκτάσεις εντός των
 μόνιμων βοσκοτόπων διατηρούνται ως τέτοιες από τους γεωργούς, η Επιτροπή πρέπει
 να εξουσιοδοτηθεί να εκδίδει πράξεις σύμφωνα με το άρθρο 290 της Συνθήκης για
 τον σκοπό της θέσπισης κανόνων σχετικά με την εφαρμογή του μέτρου.
 (29)
 Για τη διασφάλιση της εφαρμογής του μέτρου για τις
 περιοχές οικολογικής εστίασης με αποτελεσματικό και συνεκτικό τρόπο,
 λαμβάνοντας παράλληλα υπόψη τις ιδιαιτερότητες των κρατών μελών, η Επιτροπή
 πρέπει να εξουσιοδοτηθεί να εκδίδει πράξεις σύμφωνα με το άρθρο 290 της Συνθήκης
 για τον σκοπό του πρόσθετου ορισμού των τύπων των περιοχών με οικολογική
 εστίαση οι οποίες αναφέρονται στο κεφάλαιο με το μέτρο αυτό και την προσθήκη
 και ορισμό άλλων τύπων περιοχών οικολογικής εστίασης οι οποίες μπορούν να
 ληφθούν υπόψη για την τήρηση του ποσοστού που προβλέπεται στο μέτρο αυτό.
 (30)
 Για την προώθηση της βιώσιμης ανάπτυξης της
 γεωργίας σε περιοχές με ειδικούς φυσικούς περιορισμούς, τα κράτη μέλη πρέπει να
 έχουν τη δυνατότητα να χρησιμοποιούν μέρος των καθαρών ανώτατων ορίων τους για
 τις άμεσες ενισχύσεις για τη χορήγηση ετήσιας ενίσχυσης σε σχέση με την έκταση
 επιπλέον της βασικής ενίσχυσης, σε


text:
όλους τους ενεργούς γεωργούς σε τέτοιες
 περιοχές. Η ενίσχυση αυτή δεν πρέπει να αντικαθιστά τη στήριξη που χορηγείται
 στο πλαίσιο των προγραμμάτων αγροτικής ανάπτυξης και δεν πρέπει να χορηγείται
 σε γεωργούς σε περιοχές οι οποίες έχουν οριστεί σύμφωνα με τον κανονισμό
 1698/2005 του Συμβουλίου, της 20ής Σεπτεμβρίου 2005, για τη στήριξη της
 αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης
 (ΕΓΤΑΑ)[22]
 αλλά δεν έχουν οριστεί σύμφωνα με το άρθρο 46, παράγραφος 1, του κανονισμού
 (ΕΕ) αριθ. [...] του Ευρωπαϊκού Κοινοβουλίου και του Συμβουλίου, της ... για τη
 στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής
 Ανάπτυξης (ΕΓΤΑΑ)[23]
 [RDR].
 (31)
 Η δημιουργία και ανάπτυξη νέας οικονομικής
 δραστηριότητας στον γεωργικό τομέα από γεωργούς νεαρής ηλικίας αποτελεί
 οικονομική πρόκληση και στοιχείο που πρέπει να ληφθεί υπόψη κατά την κατανομή
 και στόχευση των άμεσων ενισχύσεων. Η ανάπτυξη αυτή είναι ουσιώδης για την
 ανταγωνιστικότητα του γεωργικού τομέα στην Ένωση και για τον λόγο αυτό πρέπει
 να θεσπιστεί εισοδηματική στήριξη για νεαρούς γεωργούς οι οποίοι αρχίζουν τη
 γεωργική δραστηριότητά τους με σκοπό να διευκολυνθεί η αρχική εγκατάσταση των νέων
 γεωργών και η διαρθρωτική προσαρμογή των εκμεταλλεύσεών τους μετά την αρχική
 τους εγκατάσταση. Τα κράτη μέλη πρέπει να έχουν τη δυνατότητα να χρησιμοποιούν
 μέρος των εθνικών ανώτατων ορίων τους για τις άμεσες ενισχύσεις για τη χορήγηση
 ετήσιας στρεμματικής ενίσχυσης, επιπλέον της βασικής ενίσχυσης, σε νεαρούς
 γεωργούς. Η ενίσχυση αυτή πρέπει να χορηγείται μόνο εντός περιόδου μέγιστης
 διάρκειας πέντε ετών, εφόσον πρέπει να καλύπτει μόνο την αρχική περίοδο της
 επιχειρηματικής λειτουργίας και δεν πρέπει να αποτελέσει λειτουργική ενίσχυση.
 (32)
 Για τη διασφάλιση της προστασίας των δικαιωμάτων
 των δικαιούχων και για την αποφυγή των διακρίσεων μεταξύ τους, η Επιτροπή
 πρέπει να εξουσιοδοτηθεί να εκδίδει πράξεις σύμφωνα με το άρθρο 290 της
 Συνθήκης για τον σκοπό του καθορισμού των συνθηκών υπό τις οποίες ένα νομικό
 πρόσωπο μπορεί να θεωρείται επιλέξιμο για τη λήψη της ενίσχυσης για νεαρούς γεωργούς,
 συγκεκριμένα της εφαρμογής του ορίου ηλικίας σε ένα ή περισσότερα φυσικά
 πρόσωπα που συμμετέχουν στο νομικό πρόσωπο.
 (33)
 Θα πρέπει να επιτραπεί στα κράτη μέλη η χρήση
 μέρους των εθνικών ανώτατων ορίων τους για τις άμεσες ενισχύσεις για
 συνδεδεμένη στήριξη σε συγκεκριμένους τομείς σε σαφώς οριζόμενες περιπτώσεις.
 Οι πόροι που ενδέχεται να χρησιμοποιούνται για οποιαδήποτε συνδεδεμένη στήριξη
 πρέπει να περιορίζονται σε κατάλληλο επίπεδο, επιτρέποντας παράλληλα τη
 χορήγηση μιας τέτοιας στήριξης σε κράτη μέλη ή σε ειδικές περιοχές τους που
 αντιμετωπίζουν συγκεκριμένες καταστάσεις, όπου οι ειδικοί τύποι γεωργίας ή οι
 ειδικοί γεωργικοί τομείς είναι ιδιαίτερα σημαντικοί για οικονομικούς,
 περιβαλλοντικούς ή/και κοινωνικούς λόγους. Ενδείκνυται να επιτραπεί στα κράτη
 μέλη να χρησιμοποιούν έως 5% των εθνικών ανώτατων ορίων τους για την εν λόγω
 στήριξη, ή 10% σε περίπτωση που το επίπεδο συνδεδεμένης στήριξής τους σε
 τουλάχιστον ένα από τα έτη της περιόδου 2010-2013 υπερέβαινε το 5%. Ωστόσο, σε
 δεόντως δικαιολογημένες περιπτώσεις που μια έκταση παρουσιάζει ορισμένες
 ευαίσθητες ανάγκες και κατόπιν έγκρισης της Επιτροπής, θα πρέπει να επιτρέπεται
 στα κράτη μέλη να χρησιμοποιούν παραπάνω από το 10% του εν λόγω ανώτατου ορίου.
 Η συνδεδεμένη στήριξη μπορεί να χορηγηθεί μόνο στον βαθμό που απαιτείται


text:
για τη
 δημιουργία κινήτρου για τη διατήρηση των τρεχόντων επιπέδων παραγωγής στις
 περιοχές αυτές. Η στήριξη αυτή πρέπει επίσης να διατίθεται σε γεωργούς που θα
 κατέχουν, στις 31 Δεκεμβρίου 2013, ειδικά δικαιώματα ενίσχυσης που χορηγούνται
 σύμφωνα με τον κανονισμό (ΕΚ) αριθ. 1782/2003 και τον κανονισμό (ΕΚ) αριθ.
 73/2009 και οι οποίοι δεν έχουν στη διάθεσή τους επιλέξιμα εκτάρια για την
 ενεργοποίηση των δικαιωμάτων ενίσχυσης. Όσον αφορά την έγκριση προαιρετικής
 συνδεμένης στήριξης που υπερβαίνει το 10% του ετήσιου εθνικού ανώτατου ορίου
 που ορίζεται ανά κράτος μέλος, η Επιτροπή πρέπει επιπλέον να εξουσιοδοτείται
 για την έκδοση εκτελεστικών πράξεων χωρίς να εφαρμόζει τον κανονισμό (ΕΕ) αριθ.
 182/2011.
 (34)
 Για τη διασφάλιση αποτελεσματικής και στοχευμένης
 χρήσης των πόρων της Ένωσης και για να αποφευχθεί η διπλή χρηματοδότηση δυνάμει
 άλλων παρόμοιων μέσων στήριξης, η Επιτροπή πρέπει να εξουσιοδοτηθεί να εκδίδει
 πράξεις σύμφωνα με το άρθρο 290 της Συνθήκης για τον σκοπό θέσπισης κανόνων για
 τη χορήγηση της προαιρετικής συνδεδεμένης στήριξης και κανόνων για τη συνοχή με
 άλλα μέτρα της Ένωσης και για τη σώρευση της στήριξης.
 (35)
 Όσον αφορά τη στήριξη στον τομέα του βαμβακιού, ο
 κανονισμός (ΕΚ) αριθ. 73/2009 έκρινε αναγκαίο ότι μέρος αυτής εξακολουθούσε να
 συνδέεται με την καλλιέργεια βαμβακιού μέσω μιας ειδικής ενίσχυσης καλλιέργειας
 ανά επιλέξιμο εκτάριο, ώστε να αποφευχθεί κίνδυνος διατάραξης της παραγωγής
 στις περιοχές βαμβακοπαραγωγής, λαμβανομένων υπόψη όλων των παραγόντων που
 επηρεάζουν την επιλογή αυτή. Η επιλογή αυτή πρέπει να διατηρηθεί σύμφωνα με
 τους στόχους που ορίζονται στο πρωτόκολλο αριθ. 4 για το βαμβάκι της πράξης
 προσχώρησης του 1979.
 (36)
 Προκειμένου να επιτραπεί η αποτελεσματική εφαρμογή
 της ειδικής ενίσχυσης καλλιέργειας για βαμβάκι, η Επιτροπή πρέπει να
 εξουσιοδοτηθεί να εκδίδει πράξεις σύμφωνα με το άρθρο 290 της Συνθήκης για τον
 σκοπό θέσπισης κανόνων και όρων σχετικά με την έγκριση των εκτάσεων και των
 ποικιλιών σχετικά με την ειδική ενίσχυση καλλιέργειας για το βαμβάκι και
 κανόνων σχετικά με τους όρους χορήγησης της εν λόγω ειδικής ενίσχυσης, τις
 απαιτήσεις επιλεξιμότητας και τις γεωπονικές πρακτικές, τα κριτήρια έγκρισης
 των διεπαγγελματικών οργανώσεων, τις υποχρεώσεις των παραγωγών και την
 περίπτωση στην οποία η εγκεκριμένη διεπαγγελματική οργάνωση δεν τηρεί τα εν
 λόγω κριτήρια.
 (37)
 Το κεφάλαιο 2 του κανονισμού (ΕΚ) αριθ. 637/2008
 του Συμβουλίου, της 23ης Ιουνίου 2008, περί τροποποιήσεως του κανονισμού (ΕΚ)
 αριθ. 1782/2003 και εισαγωγής προγραμμάτων αναδιάρθρωσης του τομέα του
 βαμβακιού[24]
 προέβλεπε ότι κάθε κράτος μέλος παραγωγής βαμβακιού πρέπει είτε κάθε τέσσερα
 έτη και για πρώτη φορά την 1η Ιανουαρίου 2009 να υποβάλει στη Επιτροπή σχέδιο
 προγράμματος τετραετούς αναδιάρθρωσης είτε να υποβάλει στην Επιτροπή, πριν από
 τις 31 Δεκεμβρίου 2009, ένα ενιαίο σχέδιο τροποποιημένου προγράμματος
 αναδιάρθρωσης διάρκειας οκτώ ετών. Η πείρα έχει καταδείξει ότι η αναδιάρθρωση
 του τομέα του βαμβακιού θα εξυπηρετούνταν καλύτερα μέσω άλλων μέτρων,
 συμπεριλαμβανομένων εκείνων στο πλαίσιο του προγραμματισμού αγροτικής ανάπτυξης
 που χρηματοδοτείται δυνάμει του κανονισμού (ΕΕ) αριθ. [...] [RDR], που θα
 επέτρεπε επίσης μεγαλύτερο συντονισμό με μέτρα σε άλλους τομείς. Ωστόσο, τα
 κεκτημένα δικαιώματα και η δικαιολογημένη εμπιστοσύνη των επιχειρήσεων που ήδη
 συμμετέχουν σε προγράμματα αναδιάρθρωσης πρέπει να τηρούνται. Συνεπώς πρέπει να
 επιτραπεί στα τρέχοντα τετραετή ή οκταετή προγράμματα να συνεχίσουν


text:
μέχρι την
 ολοκλήρωσή τους. Ωστόσο, στο τέλος της περιόδου αυτής, τα προγράμματα πρέπει να
 τερματιστούν. Τα διαθέσιμα κεφάλαια για τα τετραετή προγράμματα θα μπορούν στη
 συνέχεια να ενσωματωθούν στα διαθέσιμα κεφάλαια της Ένωσης για μέτρα στο
 πλαίσιο της αγροτικής ανάπτυξης, από το 2014. Τα κεφάλαια που θα είναι
 διαθέσιμα μετά το τέλος των οκταετών προγραμμάτων δεν θα είναι χρήσιμα για τα
 προγράμματα αγροτικής ανάπτυξης το 2018 δεδομένης της περιόδου προγραμματισμού
 και θα μπορούσαν συνεπώς να αξιοποιηθούν με πιο χρήσιμο τρόπο, μεταφερόμενα σε
 καθεστώτα ενίσχυσης στο πλαίσιο του παρόντος κανονισμού, όπως προβλέπεται ήδη
 στο δεύτερο εδάφιο του άρθρου 5 παράγραφος 2 του κανονισμού (ΕΚ) αριθ.
 637/2008. Ο κανονισμός (ΕΚ) αριθ. 637/2008 θα καταστεί συνεπώς άνευ
 αντικειμένου από την 1η Ιανουαρίου 2014 ή την 1η Ιανουαρίου 2018 όσον αφορά
 κράτη μέλη τα οποία έχουν αντίστοιχα, τετραετή ή οκταετή προγράμματα. Ο
 κανονισμός (ΕΚ) αριθ. 637/2008 πρέπει, συνεπώς, να καταργηθεί..
 (38)
 Πρέπει να δημιουργηθεί ένα απλό και ειδικό καθεστώς
 για τους μικροκαλλιεργητές προκειμένου να μειωθούν τα διοικητικά κόστη που
 συνδέονται με τη διαχείριση και τον έλεγχο της άμεσης στήριξης. Για τον λόγο
 αυτό, πρέπει να θεσπιστεί μια κατ’ αποκοπή ενίσχυση η οποία θα αντικαθιστά όλες
 τις άμεσες ενισχύσεις. Θα πρέπει να προβλεφθούν κανόνες με σκοπό την
 απλούστευση των διατυπώσεων, μετριάζοντας, μεταξύ άλλων, τις υποχρεώσεις των
 μικροκαλλιεργητών όπως εκείνες που σχετίζονται με την αίτηση στήριξης, τις
 γεωργικές πρακτικές που είναι επωφελείς για το κλίμα και το περιβάλλον, την
 πολλαπλή συμμόρφωση και τους ελέγχους όπως ορίζονται στον κανονισμό (ΕΕ) αριθ.
 [...] [ΟΡΚ] χωρίς να τίθεται σε κίνδυνο η επίτευξη του συνόλου των
 μεταρρυθμιστικών στόχων, υπό την έννοια ότι η νομοθεσία της Ένωσης στην οποία
 παραπέμπει το παράρτημα ΙΙ του κανονισμού (ΕΕ) αριθ. [...] [ΟΡΚ] εφαρμόζεται
 στους μικροκαλλιεργητές. Στόχος του καθεστώτος αυτού θα πρέπει να είναι η
 στήριξη της υφιστάμενης γεωργικής διάρθρωσης των μικρών γεωργικών
 εκμεταλλεύσεων στην Ένωση χωρίς να εναντιώνεται στην ανάπτυξη προς πλέον
 ανταγωνιστικές δομές. Για τον λόγο αυτό, η πρόσβαση στο καθεστώς θα πρέπει να
 περιορίζεται στις υφιστάμενες εκμεταλλεύσεις.
 (39)
 Για την προστασία των δικαιωμάτων των γεωργών, η
 Επιτροπή πρέπει να εξουσιοδοτηθεί να εκδίδει πράξεις σύμφωνα με το άρθρο 290
 της Συνθήκης για τον σκοπό της θέσπισης κανόνων σχετικά με τη συμμετοχή στο
 καθεστώς των μικροκαλλιεργητών σε περίπτωση μεταβολής της κατάστασης του
 συμμετέχοντος γεωργού.
 (40)
 Για λόγους απλούστευσης και για να ληφθεί υπόψη η
 ιδιαίτερη κατάσταση των άκρως απόκεντρων περιφερειών, η διαχείριση των άμεσων
 ενισχύσεων στις περιφέρειες αυτές θα πρέπει να διενεργείται στο πλαίσιο των
 προγραμμάτων στήριξης που θεσπίστηκαν με τον κανονισμό (ΕΚ) αριθ. 247/2006.
 Κατά συνέπεια, για τις περιφέρειες αυτές δεν θα ισχύουν διατάξεις του παρόντος
 κανονισμού σχετικά με το καθεστώς βασικής ενίσχυσης και τις σχετικές ενισχύσεις
 και με τη συνδεδεμένη στήριξη .
 (41)
 Απαιτούνται κοινοποιήσεις από τα κράτη μέλη για
 τους σκοπούς της εφαρμογής του παρόντος κανονισμού και για τον σκοπό της
 παρακολούθησης, ανάλυσης και διαχείρισης των άμεσων ενισχύσεων. Για τη
 διασφάλιση της ορθής εφαρμογής των κανόνων του παρόντος κανονισμού, η Επιτροπή
 πρέπει να εξουσιοδοτηθεί να εκδίδει πράξεις σύμφωνα με το άρθρο 290 της Συνθήκης
 για τον σκοπό της θέσπισης των απαραίτητων


text:
μέτρων σχετικά με τις κοινοποιήσεις
 που πρόκειται να γίνουν από τα κράτη μέλη ή για τον σκοπό της εξακρίβωσης,
 ελέγχου, παρακολούθησης, αξιολόγησης και δημοσιονομικού ελέγχου των άμεσων
 ενισχύσεων, για την εφαρμογή διεθνών συμφωνιών, συμπεριλαμβανομένων των
 απαιτήσεων κοινοποίησης δυνάμει των συμφωνιών αυτών και κανόνων για τον
 καθορισμό της φύσης και του είδους των προς κοινοποίηση πληροφοριών, για τις
 μεθόδους κοινοποίησης και για τα δικαιώματα πρόσβασης στις πληροφορίες ή στα
 πληροφοριακά συστήματα και τους όρους και τα μέσα δημοσίευσης των πληροφοριών.
 (42)
 Εφαρμόζεται η νομοθεσία της Ένωσης σχετικά με την
 προστασία των φυσικών προσώπων έναντι της επεξεργασίας δεδομένων προσωπικού
 χαρακτήρα και για την ελεύθερη κυκλοφορία των δεδομένων αυτών, συγκεκριμένα η
 οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης
 Οκτωβρίου 1995, για την προστασία των φυσικών προσώπων έναντι της επεξεργασίας
 δεδομένων προσωπικού χαρακτήρα και για την ελεύθερη κυκλοφορία των δεδομένων
 αυτών[25]
 και ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του
 Συμβουλίου, της 18ης Δεκεμβρίου 2000, σχετικά με την προστασία των φυσικών
 προσώπων έναντι της επεξεργασίας δεδομένων προσωπικού χαρακτήρα από τα όργανα
 και τους οργανισμούς της Κοινότητας και σχετικά με την ελεύθερη κυκλοφορία των
 δεδομένων αυτών[26].
 (43)
 Με σκοπό την ενίσχυση της πολιτικής τους για την
 αγροτική ανάπτυξη, θα πρέπει να δοθεί στα κράτη μέλη η δυνατότητα μεταφοράς
 πόρων από το ανώτατο όριο των άμεσων ενισχύσεών τους στην στήριξή τους με σκοπό
 την αγροτική ανάπτυξη. Συγχρόνως, στα κράτη μέλη στα οποία το επίπεδο των
 άμεσων ενισχύσεων παραμένει χαμηλότερο από το 90% του μέσου επιπέδου της Ένωσης
 θα πρέπει να δοθεί η δυνατότητα μεταφοράς πόρων από τη στήριξή τους για
 περιβαλλοντική ανάπτυξη στο ανώτατο όριο των άμεσων ενισχύσεών τους. Τέτοιες
 επιλογές πρέπει να πραγματοποιούνται, εντός ορισμένων ορίων, άπαξ και για τη
 συνολική περίοδο εφαρμογής του παρόντος κανονισμού.
 (44)
 Για τη διασφάλιση της ομαλής μετάβασης από τις
 ρυθμίσεις που προβλέπονται στον κανονισμό (ΕΚ) αριθ. 73/2009 σε εκείνες που
 προβλέπονται στον παρόντα κανονισμό, η Επιτροπή πρέπει να εξουσιοδοτηθεί να
 εκδίδει πράξεις σύμφωνα με το άρθρο 290 της Συνθήκης για τον σκοπό της θέσπισης
 των απαραίτητων μέτρων για την προστασία των κεκτημένων δικαιωμάτων και της
 δικαιολογημένης εμπιστοσύνης των γεωργών.
 ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
 ΠΙΝΑΚΑΣ ΠΕΡΙΕΧΟΜΕΝΩΝ
 ΑΙΤΙΟΛΟΓΙΚΗ ΕΚΘΕΣΗ.......................................................................................................... 2
 1........... ΠΛΑΙΣΙΟ ΤΗΣ ΠΡΟΤΑΣΗΣ........................................................................................ 2
 2........... ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ
 ΕΠΙΠΤΩΣΕΩΝ............................................................................................................. 5
 3........... ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ..................................................................... 8
 4........... ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ........................................................................ 10
 ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ
 ΣΥΜΒΟΥΛΙΟΥ περί θεσπίσεως κανόνων για άμεσες ενισχύσεις στους γεωργούς βάσει
 καθεστώτων στήριξης στο πλαίσιο της κοινής γεωργικής πολιτικής 11
 ΤΙΤΛΟΣ I ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ................................................................... 26
 ΤΙΤΛΟΣ ΙΙ ΓΕΝΙΚΕΣ ΔΙΑΤΑΞΕΙΣ
 ΓΙΑ ΤΙΣ ΑΜΕΣΕΣ ΕΝΙΣΧΥΣΕΙΣ..................................... 29
 ΚΕΦΑΛΑΙΟ 1 Κοινοί κανόνες για τις άμεσες ενισχύσεις....................................................... 29
 ΚΕΦΑΛΑΙΟ 2 Διατάξεις που ισχύουν για τη
 Βουλγαρία και τη Ρουμανία.............................. 34
 ΤΙΤΛΟΣ III ΚΑΘΕΣΤΩΣ ΒΑΣΙΚΗΣ
 ΕΝΙΣΧΥΣΗΣ ΚΑΙ ΣΧΕΤΙΚΕΣ ΕΝΙΣΧΥΣΕΙΣ............... 35
 ΚΕΦΑΛΑΙΟ 1 Καθεστώς βασικής
 ενίσχυσης......................................................................... 35
 Τμήμα 1 Δημιουργία του καθεστώτος βασικής ενίσχυσης....................................................... 35
 Τμήμα 2 Εθνικό απόθεμα.......................................................................................................... 39
 Τμήμα 3 Εφαρμογή του καθεστώτος βασικής ενίσχυσης......................................................... 41
 ΚΕΦΑΛΑΙΟ 2 Ενίσχυση για γεωργικές πρακτικές επωφελείς για το κλίμα και το
 περιβάλλον 44
 ΚΕΦΑΛΑΙΟ 3 Ενίσχυση για περιοχές με φυσικούς


text:
περιορισμούς......................................... 47
 ΚΕΦΑΛΑΙΟ 4 Ενίσχυση για γεωργούς νεαρής ηλικίας........................................................... 48
 ΤΙΤΛΟΣ IV Συνδεδεμένη στήριξη............................................................................................ 50
 ΚΕΦΑΛΑΙΟ 1 Προαιρετική συνδεδεμένη στήριξη.................................................................. 50
 ΚΕΦΑΛΑΙΟ 2 Ειδική καλλιεργητική ενίσχυση για το βαμβάκι............................................... 54
 ΤΙΤΛΟΣ V Καθεστώς μικροκαλλιεργητών.............................................................................. 57
 ΤΙΤΛΟΣ VI Εθνικά
 προγράμματα αναδιάρθρωσης του τομέα του βαμβακιού........................ 60
 ΤΙΤΛΟΣ VII ΤΕΛΙΚΕΣ ΔΙΑΤΑΞΕΙΣ........................................................................................ 60
 ΚΕΦΑΛΑΙΟ 1 Κοινοποιήσεις και περιπτώσεις
 έκτακτης ανάγκης.......................................... 60
 ΚΕΦΑΛΑΙΟ 2 Εκχώρηση αρμοδιοτήτων και εκτελεστικές διατάξεις..................................... 62
 ΚΕΦΑΛΑΙΟ 3 Μεταβατικές και τελικές διατάξεις.................................................................. 63
 ΠΑΡΑΡΤΗΜΑ I Κατάλογος καθεστώτων στήριξης................................................................. 65
 ΠΑΡΑΡΤΗΜΑ II Εθνικά ανώτατα όρια σύμφωνα με το
 άρθρο 6............................................. 66
 ΠΑΡΑΡΤΗΜΑ III Καθαρά ανώτατα όρια σύμφωνα με το
 άρθρο 7......................................... 68
 ΠΑΡΑΡΤΗΜΑ IV Συντελεστές που εφαρμόζονται βάσει
 του άρθρου 10 παράγραφος 1........ 70
 ΠΑΡΑΡΤΗΜΑ V Δημοσιονομικές διατάξεις των άρθρων
 16 και 17που εφαρμόζονται στη Βουλγαρία και τη Ρουμανία................................................................................................................................... 72
 ΠΑΡΑΡΤΗΜΑ VI Μέσο μέγεθος γεωργικής εκμετάλλευσης
 που πρέπει να εφαρμόζεται δυνάμει του άρθρου 36 παράγραφος 5............................................................................................................................ 73
 ΠΑΡΑΡΤΗΜΑ VII ΠΙΝΑΚΑΣ ΑΝΤΙΣΤΟΙΧΙΑΣ..................................................................... 74
 ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ.................................................................... 82
 ΤΙΤΛΟΣ I
 ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
 Άρθρο 1
 Πεδίο
 εφαρμογής
 Ο παρών κανονισμός θεσπίζει:
 α) κοινούς κανόνες για ενισχύσεις που
 χορηγούνται απευθείας σε γεωργούς στο πλαίσιο των καθεστώτων στήριξης που
 απαριθμούνται στο παράρτημα Ι (εφεξής «άμεσες ενισχύσεις»)·
 β) ειδικούς κανόνες σχετικά με:
 (i) βασική ενίσχυση των γεωργών (εφεξής:
 «καθεστώς βασικής ενίσχυσης»)·
 ii) ενίσχυση για γεωργούς με γεωργικές
 πρακτικές επωφελείς για το κλίμα και το περιβάλλον·
 iii) προαιρετική ενίσχυση για γεωργούς σε
 περιοχές με φυσικούς περιορισμούς·
 iv) ενίσχυση για νεαρούς γεωργούς που
 αρχίζουν τη γεωργική δραστηριότητά τους·
 v) καθεστώς προαιρετικής συνδεδεμένης
 στήριξης·
 vi) ειδική καλλιεργητική ενίσχυση για το
 βαμβάκι·
 vii) απλουστευμένο καθεστώς για
 μικροκαλλιεργητές·
 viii) πλαίσιο για να παρέχεται η δυνατότητα
 στη Βουλγαρία και τη Ρουμανία να συμπληρώνουν τις άμεσες ενισχύσεις.
 Άρθρο 2
 Τροποποίηση
 του παραρτήματος I
 Η Επιτροπή εξουσιοδοτείται να εκδίδει κατ’ εξουσιοδότηση πράξεις
 σύμφωνα με το άρθρο 55 για τον σκοπό της τροποποίησης του καταλόγου των
 καθεστώτων στήριξης που ορίζονται στο παράρτημα Ι.
 Άρθρο 3
 Εφαρμογή
 στις άκρως απόκεντρες περιφέρειες και στα μικρά νησιά του Αιγαίου
 Το άρθρο 11 δεν εφαρμόζεται στις περιφέρειες
 της Ένωσης που ορίζονται στο άρθρο 349 της Συνθήκης, εφεξής καλούμενες «άκρως
 απόκεντρες περιφέρειες» και στις άμεσες ενισχύσεις που χορηγούνται στα μικρά
 νησιά του Αιγαίου σύμφωνα με τον κανονισμό (ΕΚ) αριθ. 1405/2006.
 Οι τίτλοι III, IV και V δεν εφαρμόζονται στις άκρως απόκεντρες
 περιφέρειες.
 Άρθρο 4
 Ορισμοί
 1. Για τους σκοπούς του παρόντος
 κανονισμού, ισχύουν οι εξής ορισμοί:
 α) ως «γεωργός» νοείται το φυσικό ή νομικό
 πρόσωπο ή η ομάδα φυσικών ή νομικών προσώπων, ανεξαρτήτως της νομικής ιδιότητας
 που αποδίδει το εθνικό δίκαιο στην ομάδα και τα μέλη της, του οποίου η
 εκμετάλλευση βρίσκεται στην επικράτεια της Ένωσης, όπως ορίζεται στο άρθρο 52
 της Συνθήκης για την Ευρωπαϊκή Ένωση σε συνάρτηση με τα άρθρα 349 και 355 της
 Συνθήκης για τη λειτουργία της Ευρωπαϊκής Ένωσης, και το οποίο ασκεί γεωργική
 δραστηριότητα·
 β) ως «εκμετάλλευση» νοείται το σύνολο
 των παραγωγικών μονάδων τις οποίες διαχειρίζεται ο γεωργός και οι οποίες
 βρίσκονται στην επικράτεια του ίδιου κράτους μέλους·
 γ) ως «γεωργική δραστηριότητα» νοείται:
 –
 η εκτροφή ζώων ή η καλλιέργεια γεωργικών προϊόντων,
 συμπεριλαμβανομένων της


text:
συγκομιδής, της άμελξης, της αναπαραγωγής και εκτροφής
 ζώων για γεωργική εκμετάλλευση,
 –
 η διατήρηση της γης σε κατάσταση, η οποία την
 καθιστά κατάλληλη για βοσκή και καλλιέργεια χωρίς ιδιαίτερες προπαρασκευαστικές
 ενέργειες πέραν των παραδοσιακών γεωργικών μεθόδων και μηχανημάτων, ή
 –
 η άσκηση της ελάχιστης δραστηριότητας που
 θεσπίζεται από κράτος μέλος για γεωργικές περιοχές εκ φύσεως κατάλληλες για
 βοσκή ή καλλιέργεια·
 δ) ως «γεωργικά προϊόντα» νοούνται τα
 προϊόντα που απαριθμούνται στο παράρτημα Ι της Συνθήκης, εξαιρουμένων των
 αλιευτικών προϊόντων, συμπεριλαμβανομένου του βαμβακιού·
 ε) ως «γεωργική έκταση» νοείται
 οποιαδήποτε έκταση αρόσιμης γης, μόνιμων βοσκότοπων ή μόνιμων καλλιεργειών·
 στ) ως «αρόσιμη γη» νοούνται η γη που
 καλλιεργείται για φυτική παραγωγή ή εκτάσεις διαθέσιμες για φυτική παραγωγή
 αλλά ακαλλιέργητες, συμπεριλαμβανομένων εκτάσεων υπό καθεστώς παύσης
 καλλιέργειας σύμφωνα με τα άρθρα 22, 23 και 24 του κανονισμού (ΕΚ) αριθ.
 1257/1999, με το άρθρο 39 του κανονισμού (ΕΚ) αριθ. 1698/2005 και με το άρθρο
 29 του κανονισμού (ΕΕ) αριθ. [...] [RDR], ανεξαρτήτως του αν πρόκειται για γη υπό
 θερμοκήπια ή υπό σταθερό ή κινητό κάλυμμα·
 ζ) ως «μόνιμες καλλιέργειες» νοούνται
 οι μη εναλλασσόμενες καλλιέργειες, εκτός από τους μόνιμους βοσκότοπους, οι
 οποίες καταλαμβάνουν τις εκτάσεις για περίοδο πέντε ετών ή μεγαλύτερη και
 αποδίδουν επαναλαμβανόμενες συγκομιδές, συμπεριλαμβανομένων των φυτωρίων, και
 τα πρεμνοφυή δάση βραχυχρόνιας αμειψισποράς·
 η) ως «μόνιμος βοσκότοπος» νοείται η γη
 που χρησιμοποιείται για την ανάπτυξη αγρωστωδών ή άλλων ποωδών κτηνοτροφικών
 φυτών με φυσικό τρόπο (αυτοφυή) ή με καλλιέργεια (σπαρμένα) και δεν έχει
 περιληφθεί στην αμειψισπορά επί πέντε έτη ή μακρύτερο διάστημα· μπορεί να
 περιλαμβάνει άλλα είδη κατάλληλα για βοσκή υπό τον όρο ότι επικρατούν τα
 αγρωστώδη και λοιπά ποώδη κτηνοτροφικά φυτά·
 θ) ως «αγρωστώδη ή άλλα ποώδη
 κτηνοτροφικά φυτά» νοούνται όλα τα ποώδη φυτά που παραδοσιακά απαντώνται στους
 φυσικούς βοσκότοπους ή συνήθως περιλαμβάνονται στα μείγματα σπόρων προς σπορά
 βοσκότοπων ή λιβαδιών στο κράτος μέλος (είτε χρησιμοποιούνται για τη βοσκή ζώων
 είτε όχι)·
 ι) ως «φυτώρια» νοούνται οι ακόλουθες
 εκτάσεις με νεαρά ξυλώδη φυτά που καλλιεργούνται στο ύπαιθρο με σκοπό τη
 μεταφύτευση:
 –
 φυτώρια αμπέλων και υποκειμένων αμπέλου·
 –
 φυτώρια οπωροφόρων δέντρων και θάμνων σαρκωδών
 καρπών·
 –
 φυτώρια καλλωπιστικών φυτών·
 –
 εμπορικά φυτώρια δασικών δέντρων (εκτός από αυτά
 που καλλιεργούνται για τις ανάγκες της ίδιας της εκμετάλλευσης σε δασικές
 περιοχές)·
 –
 δέντρα και θάμνοι για φύτευση σε κήπους, πάρκα,
 στις παρυφές δρόμων και σε πρανή (π.χ. φυτά θαμνοστοιχιών, τριανταφυλλιές και
 άλλοι καλλωπιστικοί θάμνοι, καλλωπιστικά κωνοφόρα) όπου συμπεριλαμβάνονται
 πάντα οι υπόγειοι βλαστοί και τα νεαρά φυτά τους.
 ια) ως «πρεμνοφυή δάση βραχυχρόνιας
 αμειψισποράς» νοούνται οι εκτάσεις που έχουν φυτευτεί με είδη δέντρων του
 κωδικού ΣΟ 06029041 που πρέπει να καθοριστούν από τα κράτη μέλη και που
 συνίστανται σε ξυλώδεις, πολυετείς καλλιέργειες, τα ριζώματα ή οι παραφυάδες
 των οποίων παραμένουν στο έδαφος μετά τη συγκομιδή, και τα οποία αναπτύσσουν
 νέους βλαστούς την επόμενη περίοδο και με μέγιστο κύκλο συγκομιδής που
 καθορίζεται από τα κράτη μέλη.
 2. Η
 Επιτροπή εξουσιοδοτείται να θεσπίζει κατ’ εξουσιοδότηση πράξεις σύμφωνα με το
 άρθρο 55 της Συνθήκης με σκοπό:
 α) τη θέσπιση πρόσθετων ορισμών σχετικά με
 την πρόσβαση στη στήριξη βάσει του παρόντος κανονισμού·
 β) τον


text:
καθορισμό του πλαισίου εντός του
 οποίου τα κράτη μέλη καθορίζουν τις ελάχιστες δραστηριότητες που πρόκειται να
 ασκούνται σε περιοχές εκ φύσεως κατάλληλες για βοσκή ή καλλιέργεια·
 γ) τη θέσπιση των
 κριτηρίων που πρέπει να πληρούν οι γεωργοί, ώστε να θεωρείται ότι έχουν τηρήσει
 την υποχρέωση της διατήρησης της γεωργικής έκτασης σε κατάσταση κατάλληλη για
 βοσκή ή καλλιέργεια, όπως αναφέρεται στην παράγραφο 1 στοιχείο γ).
 δ) τη θέσπιση των
 κριτηρίων προσδιορισμού της επικράτησης αγρωστωδών και
 λοιπών ποωδών κτηνοτροφικών φυτών για τους σκοπούς της παραγράφου 1 στοιχείο η).
 ΤΙΤΛΟΣ ΙΙ
 ΓΕΝΙΚΕΣ ΔΙΑΤΑΞΕΙΣ ΓΙΑ ΤΙΣ ΑΜΕΣΕΣ ΕΝΙΣΧΥΣΕΙΣ
 ΚΕΦΑΛΑΙΟ 1
 Κοινοί κανόνες για τις άμεσες ενισχύσεις
 Άρθρο 5
 Χρηματοδότηση
 άμεσων ενισχύσεων
 Τα καθεστώτα στήριξης που απαριθμούνται στο
 παράρτημα Ι του παρόντος κανονισμού χρηματοδοτούνται σύμφωνα με το άρθρο 4
 παράγραφος 1 στοιχείο β) του κανονισμού (ΕΕ) αριθ. [...] [HZR].
 Άρθρο 6
 Εθνικά
 ανώτατα όρια
 1. Για κάθε κράτος μέλος και
 κάθε έτος, το εθνικό ανώτατο όριο που αποτελείται από τη συνολική αξία όλων των
 χορηγηθέντων δικαιωμάτων, του εθνικού αποθέματος και των ανωτάτων ορίων που
 καθορίζονται σύμφωνα με τα άρθρα 33, 35, 37 και 39 αντιστοιχεί σε εκείνο που
 παρατίθεται στο παράρτημα ΙΙ.
 2. Προκειμένου να ληφθούν υπόψη
 οι εξελίξεις σχετικά με τα συνολικά ανώτατα ποσά των άμεσων ενισχύσεων που
 μπορούν να χορηγηθούν, συμπεριλαμβανομένων αυτών που προκύπτουν από τις
 αποφάσεις που λαμβάνουν τα κράτη μέλη σύμφωνα με το άρθρο 14, η Επιτροπή
 εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 55
 για τον σκοπό της αναθεώρησης των εθνικών ανωτάτων ορίων που παρατίθενται στο
 παράρτημα ΙΙ.
 Άρθρο 7
 Καθαρά
 ανώτατα όρια
 1. Με την επιφύλαξη του άρθρου
 8, τα συνολικά ποσά των άμεσων ενισχύσεων που μπορούν να χορηγηθούν σε ένα κράτος
 μέλος δυνάμει των τίτλων ΙΙΙ, ΙV και V σε σχέση με ένα ημερολογιακό έτος,
 κατόπιν εφαρμογής του άρθρου 11, δεν θα υπερβαίνουν τα ανώτατα όρια που
 ορίζονται στο παράρτημα IV του παρόντος κανονισμού.
 Προκειμένου το συνολικό ποσό των άμεσων ενισχύσεων
 να μην υπερβαίνει τα ανώτατα όρια που παρατίθενται στο παράρτημα III, τα κράτη
 μέλη θα προβαίνουν σε γραμμική μείωση των ποσών των άμεσων ενισχύσεων,
 εξαιρουμένων των άμεσων ενισχύσεων που χορηγούνται δυνάμει των κανονισμών (ΕΚ)
 αριθ. 247/2006 και (ΕΚ) αριθ. 1405/2006.
 2. Για κάθε κράτος μέλος και για
 κάθε έτος, το εκτιμώμενο προϊόν της επιβολής ανώτατου ορίου όπως προβλέπεται
 στο άρθρο 11, το οποίο αντανακλάται στη διαφορά μεταξύ των εθνικών ανωτάτων
 ορίων που ορίζονται στο παράρτημα ΙΙ, στο οποίο προστίθεται το διαθέσιμο ποσό
 δυνάμει του άρθρου 44, και των καθαρών ανωτάτων ορίων που ορίζονται στο
 παράρτημα ΙΙΙ, διατίθεται ως ενωσιακή στήριξη για μέτρα στο πλαίσιο
 προγραμματισμού αγροτικής ανάπτυξης ο οποίος χρηματοδοτείται στο πλαίσιο του
 ΕΓΤΑΑ, όπως ορίζεται στον κανονισμό (ΕΕ) αριθ.[...] [RDR].
 3. Η Επιτροπή εξουσιοδοτείται να
 εκδίδει κατ’ εξουσιοδότηση πράξεις σύμφωνα με το άρθρο 55 για τον σκοπό της
 αναθεώρησης των ανώτατων ορίων που ορίζονται στο παράρτημα ΙΙΙ.
 Άρθρο 8
 Δημοσιονομική
 πειθαρχία
 1. Το ποσοστό προσαρμογής που
 καθορίζεται σύμφωνα με το άρθρο 25 του κανονισμού (ΕΕ) αριθ. [...] [HZR]
 εφαρμόζεται μόνο σε άμεσες ενισχύσεις που υπερβαίνουν το ποσό των 5.000 ευρώ
 που πρόκειται να


text:
χορηγηθεί στους γεωργούς κατά το αντίστοιχο ημερολογιακό έτος.
 2. Στο πλαίσιο της σταδιακής
 εισαγωγής των άμεσων ενισχύσεων, όπως προβλέπεται στο άρθρο 16 παράγραφος 1, το
 παρόν άρθρο θα εφαρμόζεται στη Βουλγαρία και τη Ρουμανία από την 1η Ιανουαρίου
 2016.
 3. Η Επιτροπή εξουσιοδοτείται να
 εκδίδει κατ’ εξουσιοδότηση πράξεις σύμφωνα με το άρθρο 55 σχετικά με κανόνες
 που αφορούν τη βάση υπολογισμού των μειώσεων που εφαρμόζουν στους γεωργούς τα
 κράτη μέλη σύμφωνα με τις παραγράφους 1 και 2 του παρόντος άρθρου.
 Άρθρο 9
 Ενεργός
 γεωργός
 1. Δεν χορηγείται καμία άμεση ενίσχυση σε φυσικά ή νομικά
 πρόσωπα, ή ομάδες φυσικών ή νομικών προσώπων, για τα οποία ισχύει κάποιο από τα
 ακόλουθα:
 α) το
 ετήσιο ποσό των άμεσων ενισχύσεων είναι μικρότερο από το 5% των συνολικών
 εσόδων που απέκτησαν από μη γεωργικές δραστηριότητες κατά το πλέον πρόσφατο
 οικονομικό έτος· ή
 β) οι
 γεωργικές τους εκτάσεις είναι κυρίως εκτάσεις διατηρούμενες σε κατάσταση
 κατάλληλη για βοσκή ή καλλιέργεια και στις εκτάσεις αυτές δεν ασκούν την
 ελάχιστη δραστηριότητα που έχει θεσπιστεί από τα κράτη μέλη σύμφωνα με το άρθρο
 4 παράγραφος 1 στοιχείο γ).
 2. Η παράγραφος 1 δεν ισχύει για γεωργούς που εισέπραξαν λιγότερα
 από 5.000 ευρώ ως άμεσες ενισχύσεις για το προηγούμενο έτος.
 3. Η Επιτροπή εξουσιοδοτείται να θεσπίζει
 κατ’ εξουσιοδότηση πράξεις σύμφωνα με το άρθρο 55 της Συνθήκης με σκοπό να
 τάσσει:
 α) κριτήρια
 για τον καθορισμό του ποσού των άμεσων ενισχύσεων σε συσχετισμό με τους σκοπούς
 των παραγράφων 1 και 2, ειδικότερα κατά το πρώτο έτος χορήγησης δικαιωμάτων
 ενίσχυσης εφόσον δεν έχει ακόμη προσδιοριστεί οριστικά η αξία των δικαιωμάτων
 ενίσχυσης, όπως και για νέους γεωργούς·
 β) εξαιρέσεις
 από τον κανόνα σύμφωνα με τον οποίο πρέπει να λαμβάνονται υπόψη οι εισπράξεις
 στη διάρκεια του πλέον πρόσφατου οικονομικού έτους εφόσον οι ανωτέρω
 αριθμητικές τιμές δεν είναι διαθέσιμες· και
 γ) κριτήρια
 για να προσδιορίζεται πότε η γεωργική έκταση ενός γεωργού πρέπει να θεωρείται
 ως κυρίως εκτάσεις εκ φύσεως διατηρούμενες σε κατάσταση κατάλληλη για βοσκή ή
 καλλιέργεια.
 Άρθρο 10
 Ελάχιστες
 προϋποθέσεις για τη λήψη άμεσων ενισχύσεων
 1. Τα κράτη μέλη αποφασίζουν τη
 μη χορήγηση άμεσων ενισχύσεων σε γεωργό, σε μία από τις ακόλουθες περιπτώσεις:
 α) όταν το συνολικό ποσό των άμεσων
 ενισχύσεων που ζητείται ή πρόκειται να καταβληθεί πριν από τις μειώσεις και
 τους αποκλεισμούς που προβλέπονται στο άρθρο 65 του κανονισμού (ΕΕ) αριθ. [...] [HZR]
 για ένα δεδομένο ημερολογιακό έτος δεν υπερβαίνει τα 100 ευρώ
 β) όταν η επιλέξιμη έκταση της εκμετάλλευσης
 για την οποία ζητούνται ή πρόκειται να καταβληθούν άμεσες ενισχύσεις πριν από
 τις μειώσεις και τους αποκλεισμούς που προβλέπονται στο άρθρο 65 του κανονισμού
 (ΕΕ) αριθ. [...] [HZR] δεν υπερβαίνει το ένα εκτάριο.
 Προκειμένου να λαμβάνουν υπόψη τη δομή των
 γεωργικών οικονομιών τους, τα κράτη μέλη μπορούν να προσαρμόζουν τα κατώτατα
 όρια που αναφέρονται στα στοιχεία α) και β) εντός των ορίων που καθορίζονται
 στο παράρτημα ΙV.
 2. Όταν οι γεωργοί που λαμβάνουν
 τη συνδεδεμένη στήριξη σχετικά με ζώα, η οποία προβλέπεται στον τίτλο IV,
 κατέχουν λιγότερα εκτάρια από το κατώτατο όριο που επιλέγει ένα κράτος μέλος
 για τους σκοπούς του στοιχείου β)


text:
της παραγράφου 1, το κράτος μέλος εφαρμόζει
 το στοιχείο β) της παραγράφου 1.
 3. Τα οικεία κράτη μέλη μπορεί
 να αποφασίσουν να μην εφαρμόζουν την παράγραφο 1 στις άκρως απόκεντρες
 περιφέρειες και στα μικρά νησιά του Αιγαίου.
 4. Στη Βουλγαρία και τη
 Ρουμανία, για τα έτη 2014 και 2015, το ποσό που έχει αιτηθεί ή πρόκειται να
 καταβληθεί όπως προβλέπεται στην παράγραφο 1 υπολογίζεται με βάση το ποσό που
 ορίζεται στο παράρτημα V.Α για το αντίστοιχο έτος.
 Άρθρο 11
 Σταδιακή
 μείωση και επιβολή ανώτατου ορίου ενίσχυσης
 1. Το ποσό των άμεσων ενισχύσεων
 που πρόκειται να χορηγηθούν σε γεωργό σύμφωνα με τον παρόντα κανονισμό σε ένα
 δεδομένο ημερολογιακό έτος μειώνεται ως εξής:
 –
 κατά 20% για το τμήμα που υπερβαίνει τα 150.000
 ευρώ και έως 200.000 ευρώ
 –
 κατά 40% για το τμήμα που υπερβαίνει τα 200.000
 ευρώ και έως 250.000 ευρώ
 –
 κατά 70% για το τμήμα που υπερβαίνει τα 250.000
 ευρώ και έως 300.000 ευρώ
 –
 κατά 100% για το τμήμα που υπερβαίνει τα 300.000
 ευρώ.
 2. Το ποσό που ορίζεται στην
 παράγραφο 1 υπολογίζεται με την αφαίρεση των μισθών που έχουν πραγματικά
 καταβληθεί και δηλωθεί από τον γεωργό κατά τα προηγούμενα έτη,
 συμπεριλαμβανομένων φόρων και κοινωνικών εισφορών σχετικά με την απασχόληση,
 από το συνολικό ποσό των άμεσων ενισχύσεων προς χορήγηση αρχικά στον γεωργό,
 χωρίς να λαμβάνονται υπόψη οι ενισχύσεις που πρόκειται να χορηγηθούν σύμφωνα με
 το κεφάλαιο 2 του τίτλου ΙΙΙ του παρόντος κανονισμού.
 3. Τα κράτη μέλη μεριμνούν ώστε
 καμία ενίσχυση δεν χορηγείται στους γεωργούς για τους οποίους αποδεικνύεται ότι,
 από την ημερομηνία δημοσίευσης της πρότασης της Επιτροπής για τον παρόντα
 κανονισμό, δημιουργούν τεχνητές συνθήκες για να αποφύγουν τις επενέργειες του
 παρόντος άρθρου.
 Άρθρο 12
 Πολλαπλές
 αιτήσεις
 Η έκταση που αντιστοιχεί στον αριθμό
 επιλέξιμων εκταρίων σε σχέση με την οποία έχει υποβληθεί αίτηση για βασική
 ενίσχυση από γεωργό σύμφωνα με το κεφάλαιο 1 του τίτλου ΙΙΙ ενδέχεται να
 αποτελεί αντικείμενο αίτησης για οποιαδήποτε άλλη άμεση ενίσχυση καθώς και για
 οποιαδήποτε άλλη ενίσχυση που δεν καλύπτεται από τον παρόντα κανονισμό, πλην
 ρητής αντίθετης διάταξης του παρόντος κανονισμού.
 Άρθρο 13
 Κρατικές
 ενισχύσεις
 Κατ’ εξαίρεση από το άρθρο 146 παράγραφος 1 του
 κανονισμού [sCMO], τα άρθρα 107, 108 και 109 της Συνθήκης δεν εφαρμόζονται στις
 ενισχύσεις που χορηγούνται από κράτη μέλη στο πλαίσιο και σύμφωνα με τον
 παρόντα κανονισμό.
 Άρθρο 14
 Ευελιξία
 μεταξύ των πυλώνων
 1. Πριν
 την 1η Αυγούστου 2013, τα κράτη μέλη μπορούν να αποφασίσουν να διαθέσουν ως
 πρόσθετη στήριξη για μέτρα στο πλαίσιο της αγροτικής ανάπτυξης που
 χρηματοδοτείται στο πλαίσιο του ΕΓΤΑΑ όπως ορίζεται στον κανονισμό (ΕΕ) αριθ.
 [...] [RDR] έως το 10% των ετήσιων εθνικών ανώτατων ορίων για τα ημερολογιακά
 έτη 2014 έως 2019 όπως ορίζονται στο παράρτημα ΙΙ του παρόντος κανονισμού. Κατά
 συνέπεια, το αντίστοιχο ποσό δεν θα διατίθεται πλέον για τη χορήγηση άμεσων
 ενισχύσεων.
 Η απόφαση που προβλέπεται στο πρώτο εδάφιο
 κοινοποιείται στην Επιτροπή μέχρι την ημερομηνία που προβλέπεται στο εν λόγω
 εδάφιο.
 Το ποσοστό που κοινοποιείται σύμφωνα με το δεύτερο
 εδάφιο είναι το ίδιο για τα έτη που αναφέρονται στο πρώτο εδάφιο.
 2.


text:
Πριν
 την 1η Αυγούστου 2013, η Βουλγαρία, η Εσθονία, η Φινλανδία, η Λετονία, η
 Λιθουανία, η Πολωνία, η Πορτογαλία, η Ρουμανία, η Σλοβακία, η Ισπανία, η
 Σουηδία και το Ηνωμένο Βασίλειο μπορούν να αποφασίσουν να διαθέσουν ως άμεσες
 ενισχύσεις δυνάμει του παρόντος κανονισμού έως το 5% του ποσού που χορηγήθηκε
 για τη στήριξη των μέτρων στο πλαίσιο του προγραμματισμού αγροτικής ανάπτυξης
 που χρηματοδοτείται στο πλαίσιο του ΕΓΤΑΑ κατά την περίοδο 2015-2020, όπως
 ορίζεται σύμφωνα με τον κανονισμό (ΕΕ) αριθ. [...] [RDR]. Κατά συνέπεια, το
 αντίστοιχο ποσό δεν θα διατίθεται πλέον για τη στήριξη των μέτρων στο πλαίσιο
 του προγραμματισμού αγροτικής ανάπτυξης.
 Η απόφαση που προβλέπεται στο πρώτο εδάφιο κοινοποιείται
 στην Επιτροπή μέχρι την ημερομηνία που προβλέπεται στο εν λόγω εδάφιο.
 Το ποσοστό που κοινοποιείται σύμφωνα με το δεύτερο
 είναι το ίδιο για τα έτη που αναφέρονται στην παράγραφο 1 πρώτο εδάφιο.
 Άρθρο 15
 Αναθεώρηση
 Τα καθεστώτα στήριξης που απαριθμούνται στο
 παράρτημα Ι εφαρμόζονται με την επιφύλαξη πιθανής αναθεώρησης ανά πάσα στιγμή,
 υπό το πρίσμα των οικονομικών εξελίξεων και της κατάστασης του προϋπολογισμού.
 ΚΕΦΑΛΑΙΟ 2
 Διατάξεις που ισχύουν για τη Βουλγαρία και τη Ρουμανία
 Άρθρο 16
 Σταδιακή
 εισαγωγή άμεσων ενισχύσεων
 Στη
 Βουλγαρία και τη Ρουμανία, τα εθνικά ανώτατα όρια για ενισχύσεις που
 προβλέπονται στα άρθρα 33, 35, 37, 39 και 51 θεσπίζονται το 2014 και το 2015 με
 βάση τα ποσά που ορίζονται στο παράρτημα V.A.
 Άρθρο 17
 Συμπληρωματικές
 εθνικές άμεσες ενισχύσεις και άμεσες ενισχύσεις
 1. Το 2014 και
 2015, η Βουλγαρία και η Ρουμανία ενδέχεται να χρησιμοποιήσουν εθνικές άμεσες
 ενισχύσεις προκειμένου να συμπληρώσουν ενισχύσεις που χορηγήθηκαν στο πλαίσιο
 του καθεστώτος βασικής ενίσχυσης που προβλέπεται στο κεφάλαιο 1 του τίτλου III
 και, στην περίπτωση της Βουλγαρίας, να συμπληρώσουν επίσης ενισχύσεις που
 χορηγήθηκαν στο πλαίσιο της ειδικής καλλιεργητικής ενίσχυσης για το βαμβάκι
 όπως προβλέπεται στο κεφάλαιο 2 του τίτλου IV.
 2. Το συνολικό ποσό των συμπληρωματικών
 εθνικών άμεσων ενισχύσεων στο καθεστώς βασικής ενίσχυσης το οποίο ενδέχεται να
 χορηγηθεί σε σχέση με το 2014 και 2015 δεν θα υπερβαίνει τα ποσά που ορίζονται
 στο παράρτημα V.B για καθένα από αυτά τα έτη.
 3. Για τη Βουλγαρία, το συνολικό
 ποσό των συμπληρωματικών εθνικών άμεσων ενισχύσεων στην ειδική καλλιεργητική
 ενίσχυση για το βαμβάκι δεν θα υπερβαίνει τα ποσά που ορίζονται στο παράρτημα
 V.Γ για καθένα από τα αναφερόμενα στο παράρτημα αυτό έτη.
 4. Συμπληρωματικές εθνικές
 άμεσες ενισχύσεις θα χορηγούνται σύμφωνα με αντικειμενικά κριτήρια και κατά
 τρόπο που να διασφαλίζεται η ίση μεταχείριση των γεωργών και να αποφεύγεται η
 στρέβλωση της αγοράς και του ανταγωνισμού.
 ΤΊΤΛΟΣ III
 ΚΑΘΕΣΤΩΣ ΒΑΣΙΚΗΣ ΕΝΙΣΧΥΣΗΣ ΚΑΙ ΣΧΕΤΙΚΕΣ ΕΝΙΣΧΥΣΕΙΣ
 ΚΕΦΑΛΑΙΟ 1
 Καθεστώς βασικής ενίσχυσης
 Τμήμα 1
 Δημιουργία
 του καθεστωτοσ βασικησ ενισχυσησ
 Άρθρο 18
 Δικαιώματα
 ενίσχυσης
 1. Στήριξη στο πλαίσιο του
 καθεστώτος βασικής ενίσχυσης θα διατίθεται στους γεωργούς εφόσον αποκτούν
 δικαιώματα ενίσχυσης σύμφωνα με τον παρόντα κανονισμό μέσω της πρώτης χορήγησης
 δυνάμει του άρθρου 21, από το εθνικό απόθεμα, δυνάμει του άρθρου 23 ή με
 μεταβίβαση δυνάμει του άρθρου 27.
 2. Τα δικαιώματα ενίσχυσης που
 αποκτήθηκαν στο πλαίσιο του καθεστώτος ενιαίας ενίσχυσης σύμφωνα με τον
 κανονισμό (ΕΚ) αριθ. 1782/2003 και τον κανονισμό (ΕΚ)


text:
αριθ. 73/2009 λήγουν στις
 31 Δεκεμβρίου 2013.
 Άρθρο 19
 Ανώτατο
 όριο καθεστώτος βασικής ενίσχυσης
 1. Η Επιτροπή ορίζει, με την
 έκδοση εκτελεστικών πράξεων, το ετήσιο ανώτατο όριο για το καθεστώς βασικής
 ενίσχυσης, αφαιρώντας από το ετήσιο ανώτατο όριο που θεσπίστηκε στο παράρτημα
 ΙΙ τα ετήσια ποσά που ορίζονται σύμφωνα με τα άρθρα 33, 35, 37 και 39. Οι
 εκτελεστικές αυτές πράξεις εκδίδονται σύμφωνα με τη διαδικασία εξέτασης που
 προβλέπεται στο άρθρο 56 παράγραφος 2.
 2. Για κάθε κράτος μέλος και
 κάθε έτος, η συνολική αξία του συνόλου των χορηγηθέντων δικαιωμάτων ενίσχυσης
 και το εθνικό απόθεμα ισούται με το αντίστοιχο εθνικό ανώτατο όριο που εγκρίνει
 η Επιτροπή δυνάμει της παραγράφου 1.
 3. Σε περίπτωση τροποποίησης του
 ανώτατου ορίου που εγκρίνεται από την Επιτροπή δυνάμει της παραγράφου 1 σε
 σύγκριση με το προηγούμενο έτος, ένα κράτος μέλος θα μειώνει γραμμικά ή αυξάνει
 την αξία του συνόλου των δικαιωμάτων ενίσχυσης για να διασφαλίσει τη συμμόρφωση
 με την παράγραφο 2.
 Άρθρο 20
 Περιφερειακή
 κατανομή των εθνικών ανώτατων ορίων
 1. Τα κράτη μέλη μπορούν να
 αποφασίσουν, πριν την 1η Αυγούστου 2013, να εφαρμόσουν το καθεστώς βασικής
 ενίσχυσης σε περιφερειακό επίπεδο Σε αυτήν την περίπτωση, τα κράτη μέλη
 προσδιορίζουν τις περιφέρειες με αντικειμενικά και αμερόληπτα κριτήρια, όπως τα
 γεωπονικά και οικονομικά χαρακτηριστικά τους και το περιφερειακό γεωργικό
 δυναμικό ή τη θεσμική ή διοικητική δομή τους.
 2. Τα κράτη μέλη υποδιαιρούν τα
 εθνικά ανώτατα όρια του άρθρου 19 παράγραφος 1, μεταξύ των περιφερειών με
 αντικειμενικά και αμερόληπτα κριτήρια.
 3. Τα κράτη μέλη μπορούν να
 αποφασίζουν ότι αυτά τα περιφερειακά ανώτατα όρια αποτελούν το αντικείμενο
 ετήσιων σταδιακών τροποποιήσεων σύμφωνα με ετήσια προκαθορισμένα βήματα και με
 βάση αντικειμενικά και αμερόληπτα κριτήρια όπως το γεωργικό δυναμικό ή
 περιβαλλοντικά κριτήρια.
 4. Στον βαθμό που απαιτείται για
 την τήρηση των εφαρμοστέων περιφερειακών ανώτατων ορίων που ορίζονται σύμφωνα
 με την παράγραφο 2 ή 3, κάθε κράτος μέλος προβαίνει σε γραμμική μείωση ή αύξηση
 της αξίας των δικαιωμάτων ενίσχυσης σε κάθε περιφέρειά του.
 5. Τα κράτη μέλη κοινοποιούν
 στην Επιτροπή έως την 1η Αυγούστου 2013 την απόφαση της
 παραγράφου 1, μαζί με τα μέτρα που έλαβαν για την εφαρμογή των παραγράφων 2 και 3.
 Άρθρο 21
 Πρώτη
 χορήγηση δικαιωμάτων ενίσχυσης
 1. Με την επιφύλαξη της
 παραγράφου 2, τα δικαιώματα ενίσχυσης χορηγούνται σε γεωργούς οι οποίοι έχουν
 υποβάλει αίτηση χορήγησης δικαιωμάτων ενίσχυσης στο πλαίσιο του καθεστώτος
 βασικής ενίσχυσης έως τις 15 Μαΐου 2014 εκτός από περιπτώσεις ανωτέρας βίας και
 εξαιρετικών περιστάσεων.
 2. Οι γεωργοί που το 2011
 ενεργοποίησαν τουλάχιστον ένα δικαίωμα ενίσχυσης στο πλαίσιο του καθεστώτος
 ενιαίας ενίσχυσης ή αιτήθηκαν στήριξης στο πλαίσιο του καθεστώτος ενιαίας
 ενίσχυσης, και στις δύο περιπτώσεις σύμφωνα με τον κανονισμό (ΕΕ) αριθ.
 73/2009, λαμβάνουν δικαιώματα ενίσχυσης το πρώτο έτος εφαρμογής του καθεστώτος
 βασικής ενίσχυσης υπό τον όρο ότι δικαιούνται χορήγησης άμεσων ενισχύσεων
 σύμφωνα με το άρθρο 9.
 Κατά παρέκκλιση από το πρώτο εδάφιο, οι γεωργοί λαμβάνουν δικαιώματα
 ενίσχυσης το πρώτο έτος εφαρμογής του καθεστώτος βασικής ενίσχυσης, υπό τον όρο ότι δικαιούνται χορήγησης άμεσων ενισχύσεων σύμφωνα με το
 άρθρο 9 και ότι το 2011:
 α) βάσει του καθεστώτος ενιαίας ενίσχυσης, δεν


text:
ενεργοποίησαν τυχόν δικαίωμα αλλά παρήγαγαν
 αποκλειστικά φρούτα, λαχανικά ή/και καλλιεργούν αποκλειστικά αμπελώνες·
 β) βάσει του καθεστώτος ενιαίας στρεμματικής ενίσχυσης, δεν
 ζήτησαν τυχόν στήριξη και διέθεταν
 μόνο γεωργική γη η οποία στις 30 Ιουνίου 2003 δεν ήταν σε καλές γεωργικές
 συνθήκες όπως προβλέπεται στο άρθρο 124 παράγραφος 1 του κανονισμού (ΕΚ) αριθ. 73/2009,
 Εκτός από περιπτώσεις ανωτέρας βίας ή εξαιρετικών περιστάσεων, ο
 αριθμός των δικαιωμάτων ενίσχυσης που χορηγούνται ανά γεωργό ισούται με τον αριθμό
 των επιλέξιμων εκταρίων, κατά την έννοια του άρθρου 25 παράγραφος 2, που
 δηλώνει ο γεωργός σύμφωνα με το άρθρο 26 παράγραφος 1 για το 2014.
 3. Σε περίπτωση πώλησης ή
 μίσθωσης της εκμετάλλευσής τους ή τμήματος αυτής, φυσικά ή νομικά πρόσωπα
 πληρούντα τις διατάξεις της παραγράφου 2 μπορούν, με συμβόλαιο υπογραφόμενο πριν από τις 15 Μαΐου 2014, να
 μεταβιβάσουν το δικαίωμα λήψης δικαιωμάτων ενίσχυσης όπως αναφέρεται στην παράγραφο 1 σε ένα μόνο γεωργό υπό τον όρο ότι ο
 τελευταίος πληροί τις προϋποθέσεις που τάσσονται στο άρθρο
 9.
 4. Η
 Επιτροπή θεσπίζει, με την έκδοση εκτελεστικών πράξεων, κανόνες για τις αιτήσεις
 χορήγησης δικαιωμάτων ενίσχυσης οι οποίες υποβάλλονται κατά το έτος χορήγησης
 των δικαιωμάτων ενίσχυσης σε περίπτωση που αυτά τα δικαιώματα ενίσχυσης
 ενδέχεται να μην έχουν ήδη θεσπιστεί οριστικά και σε περίπτωση που η χορήγηση
 αυτή επηρεάζεται από ειδικές περιστάσεις. Οι εν λόγω εκτελεστικές πράξεις
 θεσπίζονται σύμφωνα με τη διαδικασία εξέτασης που προβλέπεται στο άρθρο 56
 παράγραφος 2.
 Άρθρο 22
 Αξία
 των δικαιωμάτων ενίσχυσης και σύγκλιση
 1. Για κάθε σχετικό έτος, η
 μοναδιαία αξία των δικαιωμάτων ενίσχυσης υπολογίζεται με τη διαίρεση του
 εθνικού ή περιφερειακού ανώτατου ορίου που καθορίζεται δυνάμει των άρθρων 19 ή
 20, κατόπιν εφαρμογής της γραμμικής μείωσης που προβλέπεται στο άρθρο 23
 παράγραφος 1, δια του αριθμού των δικαιωμάτων ενίσχυσης που χορηγούνται σε
 εθνικό ή περιφερειακό επίπεδο σύμφωνα με το άρθρο 21 παράγραφος 2 για το 2014.
 2. Τα κράτη μέλη που εφάρμοσαν
 το καθεστώς ενιαίας ενίσχυσης όπως προβλέπεται στον κανονισμό (ΕΚ) αριθ.
 73/2009 μπορούν να περιορίζουν τον υπολογισμό της μοναδιαίας αξίας των
 δικαιωμάτων ενίσχυσης που προβλέπεται στην παράγραφο 1 σε ποσό που αντιστοιχεί
 σε τουλάχιστον 40% του εθνικού ή περιφερειακού ανώτατου ορίου που θεσπίζεται
 στα άρθρα 19 ή 20, κατόπιν εφαρμογής της γραμμικής μείωσης που προβλέπεται στο
 άρθρο 23 παράγραφος 1.
 3. Τα κράτη μέλη που
 χρησιμοποιούν τη δυνατότητα που προβλέπεται στην παράγραφο 2 χρησιμοποιούν το
 μέρος του ανώτατου ορίου που απομένει μετά την εφαρμογή της εν λόγω παραγράφου
 για την αύξηση της αξίας των δικαιωμάτων ενίσχυσης σε περιπτώσεις που η
 συνολική αξία των δικαιωμάτων ενίσχυσης που κατέχει γεωργός στο πλαίσιο του
 καθεστώτος βασικής ενίσχυσης που υπολογίζεται σύμφωνα με την παράγραφο 2 είναι
 χαμηλότερη από τη συνολική αξία των δικαιωμάτων ενίσχυσης, συμπεριλαμβανομένων
 ειδικών δικαιωμάτων τα οποία είχε στις 31 Δεκεμβρίου 2013 στο πλαίσιο του
 καθεστώτος ενιαίας ενίσχυσης σύμφωνα με τον κανονισμό (ΕΚ) αριθ. 73/2009. Προς
 αυτόν το σκοπό, η εθνική ή περιφερειακή μοναδιαία αξία κάθε δικαιώματος
 ενίσχυσης του οικείου γεωργού αυξάνεται με μερίδιο της διαφοράς μεταξύ της
 συνολικής αξίας των δικαιωμάτων ενίσχυσης στο πλαίσιο του καθεστώτος βασικής
 ενίσχυσης που υπολογίζεται σύμφωνα με την παράγραφο 2


text:
και της συνολικής αξίας
 των δικαιωμάτων ενίσχυσης, συμπεριλαμβανομένων ειδικών δικαιωμάτων τα οποία
 κατέχει ο γεωργός στις 31 Δεκεμβρίου 2013 στο πλαίσιο του καθεστώτος ενιαίας
 ενίσχυσης σύμφωνα με τον κανονισμό (ΕΚ) αριθ. 73/2009.
 Για τον υπολογισμό της αύξησης, ένα κράτος μέλος
 μπορεί να λάβει επίσης υπόψη τη στήριξη που χορηγείται το ημερολογιακό έτος
 2013 δυνάμει του άρθρου 52, του άρθρου 53 παράγραφος 1 και του άρθρου 68
 παράγραφος 1 στοιχείο β) του κανονισμού (ΕΚ) αριθ. 73/2009 υπό την προϋπόθεση
 ότι αυτό το κράτος μέλος έχει αποφασίσει να μην εφαρμόσει την προαιρετική
 συνδεδεμένη στήριξη δυνάμει του τίτλου IV του παρόντος κανονισμού στους
 αντίστοιχους τομείς.
 Για τους σκοπούς του πρώτου εδαφίου, ένας γεωργός
 θεωρείται ότι κατέχει δικαιώματα ενίσχυσης στις 31 Δεκεμβρίου 2013 όταν κατά
 την ημερομηνία αυτή του έχουν χορηγηθεί ή μεταβιβασθεί οριστικώς δικαιώματα
 ενίσχυσης.
 4. Για τους σκοπούς της
 παραγράφου 3, ένα κράτος μέλος μπορεί, με βάση αντικειμενικά κριτήρια, να
 ορίζει ότι, σε περίπτωση αγοράς ή παραχώρησης ή λήξης του συνόλου ή μέρους μιας
 σύμβασης μίσθωσης γεωργικών περιοχών μετά την ημερομηνία που ορίζεται δυνάμει
 του άρθρου 35 του κανονισμού (ΕΚ) αριθ. 73/2009 και πριν από την ημερομηνία που
 ορίζεται δυνάμει του άρθρου 26 του παρόντος κανονισμού, η αύξηση ή μέρος της
 αύξησης, της αξίας των δικαιωμάτων ενίσχυσης που θα χορηγηθούν στον οικείο
 γεωργό επιστρέφεται στο εθνικό απόθεμα, σε περίπτωση που η αύξηση θα οδηγούσε
 σε απροσδόκητο κέρδος για τον οικείο γεωργό.
 Τα αντικειμενικά αυτά κριτήρια θεσπίζονται κατά
 τρόπο που να διασφαλίζεται η ίση μεταχείριση των γεωργών και να αποφεύγεται η
 στρέβλωση της αγοράς και του ανταγωνισμού, και περιλαμβάνουν τουλάχιστον τα
 ακόλουθα:
 α) ελάχιστη διάρκεια μίσθωσης·
 β) το ποσοστό της ληφθείσας ενίσχυσης που επιστρέφεται
 στο εθνικό απόθεμα.
 5. Από την περίοδο αιτήσεων 2019
 το αργότερο, το σύνολο των δικαιωμάτων ενίσχυσης σε ένα κράτος μέλος ή, στην
 περίπτωση εφαρμογής του άρθρου 20, σε μια περιφέρεια θα έχει ενιαία μοναδιαία
 αξία.
 6. Κατά την εφαρμογή των παραγράφων
 2 και 3, τα κράτη μέλη, ενεργώντας σύμφωνα με τις γενικές αρχές του δικαίου της
 Ένωσης, προβαίνουν στην προσέγγιση της αξίας των δικαιωμάτων ενίσχυσης σε
 εθνικό ή περιφερειακό επίπεδο. Τα κράτη μέλη ορίζουν τα βήματα που πρέπει να
 ληφθούν μέχρι την 1η Αυγούστου 2013. Τα βήματα αυτά περιλαμβάνουν ετήσιες
 σταδιακές τροποποιήσεις των δικαιωμάτων ενίσχυσης σύμφωνα με αντικειμενικά και
 αμερόληπτα κριτήρια.
 Τα βήματα που προβλέπονται στο πρώτο εδάφιο
 κοινοποιούνται στην Επιτροπή μέχρι την ημερομηνία που προβλέπεται στο εν λόγω
 εδάφιο.
 Τμήμα 2
 Εθνικό
 απόθεμα
 Άρθρο 23
 Θέσπιση
 και χρήση του εθνικού αποθέματος
 1. Κάθε κράτος μέλος θεσπίζει
 εθνικό απόθεμα. Για τον σκοπό αυτό, το πρώτο έτος εφαρμογής του καθεστώτος
 βασικής ενίσχυσης, τα κράτη μέλη προβαίνουν σε γραμμική ποσοστιαία μείωση του
 ανώτατου ορίου του καθεστώτος βασικής ενίσχυσης σε εθνικό επίπεδο προκειμένου
 να δημιουργήσουν εθνικό απόθεμα. Η μείωση αυτή δεν υπερβαίνει το 3% εκτός, εάν
 απαιτείται, αυξάνεται ώστε να καλύψει τις ανάγκες χορήγησης που ορίζονται στην
 παράγραφο 4 για το έτος 2014.
 2. Τα κράτη μέλη μπορούν να
 διαχειρίζονται το εθνικό απόθεμα σε περιφερειακό επίπεδο.
 3. Τα κράτη μέλη θεσπίζουν
 δικαιώματα ενίσχυσης από το εθνικό απόθεμα σύμφωνα με αντικειμενικά κριτήρια
 και


text:
κατά τρόπο ώστε να διασφαλίζεται η ίση μεταχείριση των γεωργών και να
 αποφεύγεται η στρέβλωση της αγοράς και του ανταγωνισμού.
 4. Τα κράτη μέλη χρησιμοποιούν
 το εθνικό απόθεμα για τη χορήγηση δικαιωμάτων ενίσχυσης, κατά προτεραιότητα σε
 γεωργούς νεαρής ηλικίας που αρχίζουν τη γεωργική δραστηριότητά τους.
 Για τους σκοπούς του πρώτου εδαφίου, ως «γεωργοί νεαρής ηλικίας που
 αρχίζουν τη γεωργική δραστηριότητά τους» νοούνται οι γεωργοί που πληρούν τις
 προϋποθέσεις που τάσσονται στο άρθρο 36 παράγραφος 2, οι οποίοι δεν ασκούσαν
 καμία γεωργική δραστηριότητα στο όνομά τους και υπ’ ευθύνη τους ούτε έλεγχαν
 νομικό πρόσωπο που ασκούσε γεωργική δραστηριότητα κατά τα 5 έτη που προηγούνται
 της έναρξης της νέας γεωργικής δραστηριότητας. Σε περίπτωση νομικού προσώπου,
 το ή τα φυσικά πρόσωπα που ελέγχουν το νομικό πρόσωπο δεν πρέπει να έχουν
 ασκήσει γεωργική δραστηριότητα στο όνομά τους και υπ’ ευθύνη τους ούτε να
 ελέγχουν νομικό πρόσωπο το οποίο έχει ασκήσει γεωργική δραστηριότητα, κατά τα 5
 έτη που προηγούνται της έναρξης της γεωργικής δραστηριότητας του νομικού
 προσώπου.
 5. Τα κράτη μέλη μπορούν να
 χρησιμοποιούν το εθνικό απόθεμα για:
 α) τη χορήγηση δικαιωμάτων ενίσχυσης σε
 γεωργούς περιοχών στις οποίες εφαρμόζονται προγράμματα αναδιάρθρωσης ή/και
 προγράμματα ανάπτυξης που υπόκεινται σε κάποια μορφή δημόσιας παρέμβασης,
 προκειμένου να αποφεύγεται η εγκατάλειψη της γης ή/και να αποζημιώνονται οι
 γεωργοί για συγκεκριμένα μειονεκτήματα των περιοχών αυτών·
 β) τη γραμμική αύξηση της αξίας των
 δικαιωμάτων ενίσχυσης στο πλαίσιο του καθεστώτος βασικής ενίσχυσης σε εθνικό ή
 περιφερειακό επίπεδο αν το εθνικό απόθεμα υπερβαίνει το 3% σε δεδομένο έτος,
 υπό την προϋπόθεση ότι επαρκή ποσά παραμένουν διαθέσιμα για χορηγήσεις σύμφωνα
 με την παράγραφο 4, την παρούσα παράγραφο στοιχείο α) και την παράγραφο 7.
 6. Κατά την εφαρμογή των
 παραγράφων 4 και 5 στοιχείο α), τα κράτη μέλη θεσπίζουν την αξία των
 δικαιωμάτων ενίσχυσης που χορηγούνται σε γεωργούς με βάση την εθνική ή
 περιφερειακή μέση αξία των δικαιωμάτων ενίσχυσης κατά το έτος της χορήγησης.
 7. Σε περίπτωση που γεωργός
 δικαιούται να λάβει δικαιώματα ενίσχυσης ή να αυξηθεί η αξία υφισταμένων
 δικαιωμάτων του βάσει οριστικής απόφασης δικαστηρίου ή οριστικής διοικητικής
 πράξης της αρμόδιας αρχής κράτους μέλους, ο γεωργός λαμβάνει τον αριθμό και την
 αξία των δικαιωμάτων ενίσχυσης που καθορίζονται στην εν λόγω απόφαση ή πράξη σε
 ημερομηνία που καθορίζεται από το κράτος μέλος. Ωστόσο, η ημερομηνία αυτή δεν
 πρέπει να είναι μεταγενέστερη της καταληκτικής ημερομηνίας υποβολής αιτήσεων
 στο πλαίσιο του καθεστώτος βασικής ενίσχυσης που έπεται της ημερομηνίας έκδοσης
 της απόφασης ή πράξης, λαμβανομένης υπόψη της εφαρμογής των άρθρων 25 και 26.
 Άρθρο 24
 Αναπλήρωση
 του εθνικού αποθέματος
 1. Το εθνικό απόθεμα
 αναπληρώνεται με ποσά που προκύπτουν από:
 α) δικαιώματα ενίσχυσης που δεν παρέχουν
 δικαίωμα στις ενισχύσεις κατά τη διάρκεια δύο συναπτών ετών λόγω της εφαρμογής:
 (i) του άρθρου 9·
 ii) του άρθρου 10 παράγραφος 1.
 β) κάθε δικαίωμα ενίσχυσης που δεν έχει
 ενεργοποιηθεί σύμφωνα με το άρθρο 25 για περίοδο δύο ετών, εκτός από
 περιπτώσεις ανωτέρας βίας ή εξαιρετικών περιστάσεων·
 γ) δικαιώματα ενίσχυσης που επιστρέφονται
 εκουσίως από τους γεωργούς·
 δ) την εφαρμογή του άρθρου 22 παράγραφος 4.
 2. Η Επιτροπή θεσπίζει, με την
 έκδοση εκτελεστικών πράξεων, τα


text:
απαραίτητα μέτρα σχετικά με την επιστροφή μη
 ενεργοποιημένων δικαιωμάτων ενίσχυσης στο εθνικό απόθεμα. Οι εν λόγω
 εκτελεστικές πράξεις θεσπίζονται σύμφωνα με τη διαδικασία εξέτασης που
 προβλέπεται στο άρθρο 56 παράγραφος 2.
 Τμήμα 3
 Εφαρμογή
 του καθεστώτος βασικής ενίσχυσης
 Άρθρο 25
 Ενεργοποίηση
 δικαιωμάτων ενίσχυσης
 1. Η στήριξη στο πλαίσιο του
 καθεστώτος βασικής ενίσχυσης χορηγείται στους γεωργούς κατόπιν ενεργοποίησης,
 μέσω δήλωσης σύμφωνα με το άρθρο 26 παράγραφος 1, δικαιώματος ενίσχυσης ανά
 επιλέξιμο εκτάριο στο κράτος μέλος στο οποίο έχει χορηγηθεί. Τα ενεργοποιημένα
 δικαιώματα ενίσχυσης παρέχουν δικαίωμα στην ετήσια καταβολή των ποσών που
 ορίζονται σε αυτά, με την επιφύλαξη της εφαρμογής της δημοσιονομικής
 πειθαρχίας, της σταδιακής μείωσης και επιβολής ανωτάτων ορίων, των γραμμικών
 μειώσεων σύμφωνα με το άρθρο 7, το άρθρο 37 παράγραφος 2 και το άρθρο 51
 παράγραφος 1, καθώς και ενδεχόμενων μειώσεων και αποκλεισμών που επιβάλλονται
 δυνάμει του κανονισμού (ΕΕ) αριθ. [...] [HZR].
 2. Για τους σκοπούς του παρόντος
 τίτλου, ως «επιλέξιμο εκτάριο» νοείται:
 α) κάθε γεωργική έκταση της εκμετάλλευσης
 που χρησιμοποιείται για γεωργική δραστηριότητα ή σε περίπτωση που η έκταση
 χρησιμοποιείται επίσης για μη γεωργικές δραστηριότητες να χρησιμοποιείται
 κυρίως για γεωργικές δραστηριότητες· ή
 β) κάθε έκταση που έδωσε δικαίωμα σε
 ενισχύσεις το 2008 στο πλαίσιο του καθεστώτος ενιαίας ενίσχυσης ή του
 καθεστώτος ενιαίας στρεμματικής ενίσχυσης τα οποία θεσπίζονται, αντίστοιχα,
 στον τίτλο ΙΙΙ και στο κεφάλαιο 2 του τίτλου V του κανονισμού (ΕΚ) 73/2009, και
 η οποία:
 (i) δεν πληροί πλέον τους όρους επιλεξιμότητας του στοιχείου α)
 λόγω της εφαρμογής της οδηγίας 92/43/ΕΟΚ, της οδηγίας 2000/60/ΕΚ του Ευρωπαϊκού
 Κοινοβουλίου και του Συμβουλίου της 23ης Οκτωβρίου 2000
 για τη θέσπιση πλαισίου κοινοτικής δράσης στον τομέα της πολιτικής των υδάτων[27] και της οδηγίας 2009/147/ΕΚ· ή
 (ii) για τη διάρκεια της σχετικής δέσμευσης του μεμονωμένου
 γεωργού, αναδασώνεται σύμφωνα με το άρθρο 31 του κανονισμού (ΕΚ) αριθ.
 1257/1999 ή το άρθρο 43 του κανονισμού (ΕΚ) αριθ. 1698/2005, ή στο πλαίσιο
 εθνικού καθεστώτος, οι προϋποθέσεις του οποίου συμφωνούν με το άρθρο 43
 παράγραφοι 1, 2 και 3 του κανονισμού (ΕΚ) αριθ. 1698/2005 και το άρθρο 23 του
 κανονισμού (ΕΕ) αριθ. [...] [RDR]· ή
 iii) για τη διάρκεια της σχετικής δέσμευσης του συγκεκριμένου
 γεωργού, εκτάσεις στις οποίες είχε παύσει η καλλιέργεια με βάση τα άρθρα 22, 23
 και 24 του κανονισμού (ΕΚ) αριθ. 1257/1999 ή το άρθρο 39
 του κανονισμού (ΕΚ) αριθ. 1698/2005 και το άρθρο 29 του κανονισμού (ΕΕ) αριθ.
 [...] [RDR].
 Για τους σκοπούς του στοιχείου α) του πρώτου
 εδαφίου, όταν η γεωργική έκταση της εκμετάλλευσης χρησιμοποιείται επίσης για μη
 γεωργικές δραστηριότητες, η έκταση αυτή θεωρείται ότι χρησιμοποιείται κυρίως
 για γεωργικές δραστηριότητες υπό τον όρο ότι οι γεωργικές δραστηριότητες μπορούν
 να ασκηθούν χωρίς να παρεμποδίζονται σημαντικά από την ένταση, τη φύση, τη
 διάρκεια και το χρονοδιάγραμμα των μη γεωργικών δραστηριοτήτων. Τα κράτη μέλη
 θεσπίζουν κριτήρια για την εφαρμογή του παρόντος εδαφίου στην επικράτειά τους.
 Για να είναι επιλέξιμες, οι περιοχές πρέπει να
 συμμορφώνονται με τον ορισμό των επιλέξιμων εκταρίων καθ' όλο το ημερολογιακό
 έτος, εκτός από περιπτώσεις ανωτέρας βίας ή εξαιρετικών περιστάσεων.
 3. Οι εκτάσεις που
 χρησιμοποιούνται για την παραγωγή κάνναβης είναι επιλέξιμα εκτάρια μόνο


text:
αν οι
 ποικιλίες που χρησιμοποιούνται έχουν περιεκτικότητα σε τετραϋδροκανναβινόλη μη
 υπερβαίνουσα το 0,2%.
 Άρθρο 26
 Δήλωση
 επιλέξιμων εκταρίων
 1. Για τους σκοπούς του άρθρου
 25 παράγραφος 1, ο γεωργός δηλώνει τα αγροτεμάχια που αντιστοιχούν στα επιλέξιμα
 εκτάρια που συνοδεύουν οποιοδήποτε δικαίωμα ενίσχυσης. Εκτός από περιπτώσεις ανωτέρας
 βίας ή εξαιρετικών περιστάσεων τα αγροτεμάχια αυτά θα είναι στη διάθεση του
 γεωργού σε ημερομηνία που ορίζεται από το κράτος μέλος και η οποία δεν θα είναι
 μεταγενέστερη της ημερομηνίας που ορίζει το εν λόγω κράτος μέλος για την
 τροποποίηση της αίτησης ενίσχυσης όπως προβλέπεται στο άρθρο 73 παράγραφος 1
 του κανονισμού (ΕΕ) αριθ. [...] [HZR].
 2. Τα κράτη μέλη μπορούν, σε
 δεόντως αιτιολογημένες περιπτώσεις, να εξουσιοδοτούν τον γεωργό να τροποποιεί
 τη δήλωσή του με την προϋπόθεση ότι θα διατηρεί τουλάχιστον τον αριθμό των
 εκταρίων που αντιστοιχούν στα δικαιώματα ενίσχυσής του και ότι θα τηρεί τους
 όρους για τη χορήγηση της βασικής ενίσχυσης για την οικεία περιοχή.
 Άρθρο 27
 Μεταβίβαση
 δικαιωμάτων ενίσχυσης
 1. Τα δικαιώματα ενίσχυσης
 μπορούν να μεταβιβάζονται μόνο σε γεωργό που είναι εγκατεστημένος εντός του
 ίδιου κράτους μέλους, εκτός από την περίπτωση μεταβίβασης από υφιστάμενη
 κληρονομιά (κληρονομικής διαδοχής) ή αναμενόμενης κληρονομιάς (νέμησης
 ανιόντος).
 Ωστόσο, ακόμη και στην
 περίπτωση υφιστάμενης κληρονομιάς (κληρονομικής διαδοχής) ή αναμενόμενης
 κληρονομιάς (νέμησης ανιόντος), τα δικαιώματα ενίσχυσης μπορούν να
 χρησιμοποιούνται μόνο στο κράτος μέλος που έχουν θεσπιστεί τα δικαιώματα
 ενίσχυσης.
 2. Τα
 δικαιώματα ενίσχυσης μπορούν να μεταβιβάζονται μόνο εντός της ίδιας περιοχής ή
 μεταξύ περιοχών του ίδιου κράτους μέλους όπου η αξία των δικαιωμάτων ενίσχυσης
 ανά εκτάριο που προκύπτει από την εφαρμογή είτε του άρθρου 22 παράγραφος 1 είτε
 του άρθρου 22 παράγραφος 2 είναι η ίδια.
 3. Η Επιτροπή ορίζει, με την
 έκδοση εκτελεστικών πράξεων, τις αναγκαίες απαιτήσεις σχετικά με την
 κοινοποίηση της μεταβίβασης δικαιωμάτων
 ενίσχυσης προς τις εθνικές αρχές και τις προθεσμίες εντός
 των οποίων θα πραγματοποιηθεί η κοινοποίηση. Οι εκτελεστικές αυτές πράξεις εκδίδονται σύμφωνα
 με τη διαδικασία εξέτασης που αναφέρεται στο άρθρο 56 παράγραφος 2.
 Άρθρο 28
 Εκχωρούμενες
 αρμοδιότητες
 Η
 Επιτροπή εξουσιοδοτείται να θεσπίζει
 κατ’ εξουσιοδότηση πράξεις σύμφωνα με το άρθρο 55 της Συνθήκης όσον αφορά:
 α) κανόνες για την επιλεξιμότητα και την
 πρόσβαση σε σχέση με το καθεστώς βασικής ενίσχυσης των αγροτών, σε περίπτωση
 υφιστάμενης κληρονομιάς (κληρονομικής διαδοχής) και αναμενόμενης κληρονομιάς (νέμησης
 ανιόντος), διαδοχής βάσει συμβατικής μίσθωσης, μεταβολής του νομικού καθεστώτος
 ή της επωνυμίας, καθώς και σε περίπτωση συγχώνευσης ή κατάτμησης της
 εκμετάλλευσης·
 β) κανόνες για τον υπολογισμό της αξίας και
 του αριθμού ή της αύξησης ή της μείωσης της αξίας των δικαιωμάτων ενίσχυσης σε
 σχέση με τη χορήγηση δικαιωμάτων ενίσχυσης δυνάμει οποιασδήποτε διάταξης του
 παρόντος τίτλου, συμπεριλαμβανομένων των κανόνων:
 (i) σχετικά με τη δυνατότητα η αξία και ο
 αριθμός ή η αύξηση των δικαιωμάτων ενίσχυσης που κατανέμονται βάσει της αίτησης
 του γεωργού να είναι προσωρινά,
 ii) σχετικά με τους όρους για τον καθορισμό
 σε προσωρινή και οριστική βάση της αξίας και του αριθμού των δικαιωμάτων
 ενίσχυσης,
 iii) σχετικά με τις περιπτώσεις στις οποίες
 η χορήγηση των δικαιωμάτων ενίσχυσης θα μπορούσε να επηρεάσει την πώληση ή
 σύμβαση μίσθωσης.
 γ) κανόνες για τη δημιουργία και τον


text:
υπολογισμό της αξίας και του αριθμού των δικαιωμάτων ενίσχυσης που λήφθηκαν από
 το εθνικό απόθεμα·
 δ) κανόνες για την τροποποίηση της μοναδιαίας
 αξίας των δικαιωμάτων ενίσχυσης στην περίπτωση των υποδιαιρέσεων των
 δικαιωμάτων ενίσχυσης·
 ε) κριτήρια προς
 εφαρμογή από τα κράτη μέλη για τη χορήγηση δικαιωμάτων
 ενίσχυσης σε γεωργούς οι οποίοι δεν ενεργοποίησαν τυχόν
 δικαίωμα το 2011 ή δεν ζήτησαν στήριξη βάσει του καθεστώτος ενιαίας
 στρεμματικής ενίσχυσης το 2011 όπως προβλέπεται στο άρθρο 21 παράγραφος 2 και για
 τη χορήγηση δικαιωμάτων ενίσχυσης σε
 περίπτωση εφαρμογής της ρήτρας σύναψης συμβολαίου όπως αναφέρεται στο άρθρο 21
 παράγραφος 3·
 στ) κριτήρια για τη χορήγηση των δικαιωμάτων
 ενίσχυσης δυνάμει του άρθρου 23 παράγραφοι 4 και 5·
 ζ) κανόνες για τη δήλωση και ενεργοποίηση
 των δικαιωμάτων ενίσχυσης·
 η) κανόνες που εξαρτούν τη χορήγηση των
 ενισχύσεων από τη χρήση πιστοποιημένων σπόρων ορισμένων ποικιλιών κάνναβης και
 καθορίζουν τη διαδικασία για τον καθορισμό των ποικιλιών κάνναβης και την
 εξακρίβωση της περιεκτικότητάς τους σε τετραϋδροκανναβινόλη σύμφωνα με άρθρο 25
 παράγραφος 3.
 ΚΕΦΑΛΑΙΟ 2
 Ενίσχυση για γεωργικές πρακτικές επωφελείς για το κλίμα και
 το περιβάλλον
 Άρθρο 29
 Γενικοί
 κανόνες
 1. Οι γεωργοί που δικαιούνται
 ενίσχυση στο πλαίσιο του καθεστώτος βασικής ενίσχυσης που προβλέπεται στο
 κεφάλαιο 1 ασκούν στα επιλέξιμα εκτάριά τους όπως καθορίζονται στο άρθρο 25
 παράγραφος 2 τις ακόλουθες γεωργικές πρακτικές που είναι επωφελείς για το κλίμα
 και το περιβάλλον:
 α) να έχουν τρεις
 διαφορετικές καλλιέργειες στην αρόσιμη γη τους, όπου η αρόσιμη γη του γεωργού
 καλύπτει περισσότερα από 3 εκτάρια και δεν χρησιμοποιείται εξ ολοκλήρου για
 παραγωγή χορτονομών (σπαρμένων ή αυτοφυών), δεν είναι εξ ολοκλήρου ακαλλιέργητη
 ή δεν έχει καλλιεργηθεί εξ ολοκλήρου με καλλιέργειες κάτω από το νερό για
 σημαντικό τμήμα του έτους·
 β) να
 διατηρούν τους υφιστάμενους μόνιμους βοσκοτόπους στην εκμετάλλευσή τους· και
 γ) να διαθέτουν
 περιοχή οικολογικής εστίασης στη γεωργική τους έκταση.
 2. Με την επιφύλαξη των
 παραγράφων 3 και 4 και της αρχής της δημοσιονομικής πειθαρχίας, των γραμμικών
 μειώσεων σύμφωνα με το άρθρο 7 και ενδεχόμενων μειώσεων και κυρώσεων που
 επιβάλλονται δυνάμει του κανονισμού (ΕΕ) αριθ. [...] [HZR], τα κράτη μέλη
 χορηγούν την ενίσχυση του παρόντος κεφαλαίου σε γεωργούς οι οποίοι τηρούν όσες
 από τις τρεις πρακτικές της παραγράφου 1 έχουν συνάφεια με τη δραστηριότητά
 τους και συναρτήσει της συμμόρφωσής τους με τις διατάξεις των άρθρων 30, 31 και
 32.
 3. Οι
 γεωργοί των οποίων οι εκμεταλλεύσεις βρίσκονται ολικά ή μερικά σε περιοχές που
 καλύπτονται από τις οδηγίες 92/43/ΕΟΚ ή 2009/147/ΕΚ δικαιούνται την ενίσχυση
 που προβλέπεται στο παρόν κεφάλαιο υπό την προϋπόθεση ότι τηρούν τις πρακτικές
 που προβλέπονται στο παρόν κεφάλαιο στον βαθμό που οι πρακτικές αυτές στην
 οικεία εκμετάλλευση συνάδουν με τους στόχους των εν λόγω οδηγιών.
 4. Οι
 γεωργοί που συμμορφώνονται με τους όρους που ορίζονται στο άρθρο 29 παράγραφος
 1 του κανονισμού (ΕΚ) αριθ. 834/2007 όσον αφορά τη βιολογική γεωργία
 δικαιούνται αυτομάτως την ενίσχυση που προβλέπεται στο παρόν κεφάλαιο.
 Το πρώτο εδάφιο εφαρμόζεται μόνο στις μονάδες μιας εκμετάλλευσης που
 χρησιμοποιούνται για βιολογική παραγωγή σύμφωνα με το άρθρο 11 του κανονισμού
 (ΕΚ) αριθ. 834/2007.
 5. Η
 ενίσχυση που προβλέπεται στην παράγραφο 1 λαμβάνει τη


text:
μορφή ετήσιας ενίσχυσης
 ανά επιλέξιμο εκτάριο που δηλώνεται σύμφωνα με το άρθρο 26 παράγραφος 1, το
 ποσό της οποίας υπολογίζεται ετησίως με τη διαίρεση του ποσού που προκύπτει από
 την εφαρμογή του άρθρου 33 παράγραφος 1 δια του συνολικού αριθμού επιλέξιμων
 εκταρίων που δηλώνονται στο κράτος μέλος σύμφωνα με το άρθρο 26.
 Άρθρο 30
 Διαφοροποίηση
 καλλιεργειών
 1. Όταν η αρόσιμη γη του γεωργού
 καλύπτει περισσότερα από 3 εκτάρια και δεν χρησιμοποιείται εξ ολοκλήρου για
 παραγωγή χορτονομών (σπαρμένων ή αυτοφυών), δεν είναι εξ ολοκλήρου ακαλλιέργητη
 ή δεν έχει καλλιεργηθεί εξ ολοκλήρου με καλλιέργειες κάτω από το νερό για
 σημαντικό τμήμα του έτους, η καλλιέργεια σε αρόσιμη γη θα αποτελείται από
 τουλάχιστον τρεις διαφορετικές καλλιέργειες. Καμία από τις τρεις αυτές
 καλλιέργειες δεν θα καλύπτει λιγότερο από το 5% της αρόσιμης γης και η κύρια
 καλλιέργεια δεν θα υπερβαίνει το 70% της αρόσιμης γης.
 2. Η Επιτροπή εξουσιοδοτείται να
 εκδίδει κατ’ εξουσιοδότηση πράξεις σύμφωνα με το άρθρο 55 για τη θέσπιση του
 ορισμού της έννοιας «καλλιέργεια» και των κανόνων σχετικά με την εφαρμογή του
 ακριβούς υπολογισμού των μεριδίων για διαφορετικές καλλιέργειες.
 Άρθρο 31
 Μόνιμοι
 βοσκότοποι
 1. Οι
 γεωργοί διατηρούν ως μόνιμους βοσκότοπους τις περιοχές των εκμεταλλεύσεών τους
 που δηλώνονται ως τέτοιες στην αίτηση που συμπληρώνεται δυνάμει του άρθρου 74
 παράγραφος 1 του κανονισμού (ΕΕ) αριθ. ΧΧΧ (ΗΖ) για το έτος υποβολής αιτήσεων
 2014, οι οποίες εφεξής αναφέρονται ως «εκτάσεις αναφοράς εντός μονίμων βοσκοτόπων».
 Οι εκτάσεις αναφοράς εντός μονίμων βοσκοτόπων αυξάνονται στις περιπτώσεις που ο
 γεωργός υποχρεούται να μετατρέψει εκ νέου εκτάσεις σε μόνιμους βοσκότοπους το
 2014 ή/και το 2015 όπως αναφέρεται στο άρθρο 93 του κανονισμού (ΕΕ) αριθ. [...] HZR.
 2. Επιτρέπεται στους γεωργούς η
 μετατροπή του 5% κατ’ ανώτατο όριο των εκτάσεών τους αναφοράς εντός μονίμων
 βοσκοτόπων. Το όριο αυτό δεν ισχύει σε περιπτώσεις ανωτέρας
 βίας ή σε εξαιρετικές περιστάσεις.
 3. Η Επιτροπή εξουσιοδοτείται να
 εκδίδει κατ’ εξουσιοδότηση πράξεις σύμφωνα με το άρθρο 55 για τη θέσπιση
 κανόνων σχετικά με την αύξηση των εκτάσεων αναφοράς εντός μονίμων βοσκοτόπων
 όπως ορίζεται στην παράγραφο 1 δεύτερο εδάφιο, την ανανέωση των μόνιμων βοσκοτόπων,
 τη μετατροπή των γεωργικών εκτάσεων σε μόνιμους βοσκότοπους σε περίπτωση που
 έχει ξεπεραστεί η επιτρεπόμενη μείωση που προβλέπεται στην παράγραφο 2, καθώς
 και την τροποποίηση των εκτάσεων αναφοράς εντός μονίμων βοσκοτόπων σε περίπτωση
 μεταβίβασης γης.
 Άρθρο 32
 Περιοχή
 οικολογικής εστίασης
 1. Οι
 γεωργοί μεριμνούν ώστε τουλάχιστον το 7% των επιλέξιμων εκταρίων τους, όπως
 ορίζονται στο άρθρο 25 παράγραφος 2, εξαιρουμένων εκτάσεων εντός μονίμων
 βοσκοτόπων, να είναι περιοχή οικολογικής εστίασης όπως ακαλλιέργητες εκτάσεις,
 αναβαθμίδες, χαρακτηριστικά του τοπίου, ζώνες ανάσχεσης και αναδασωμένες
 περιοχές όπως ορίζονται στο άρθρο 25 παράγραφος 2 στοιχείο β) σημείο ii).
 2. Η
 Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το
 άρθρο 55 για τον περαιτέρω ορισμό των τύπων των περιοχών με οικολογική εστίαση
 που αναφέρονται στην παράγραφο 1 του παρόντος άρθρου και για την προσθήκη και
 ορισμό άλλων τύπων περιοχών οικολογικής εστίασης που μπορούν να ληφθούν υπόψη
 για την τήρηση του ποσοστού που προβλέπεται στην παράγραφο αυτή.
 Άρθρο 33
 Δημοσιονομικές
 διατάξεις
 1. Για τη χρηματοδότηση της
 ενίσχυσης που


text:
προβλέπεται στο παρόν κεφάλαιο, τα κράτη μέλη χρησιμοποιούν το
 30% του ετήσιου εθνικού ανώτατου ορίου που ορίζεται στο παράρτημα ΙΙ.
 2. Τα κράτη μέλη εφαρμόζουν την
 ενίσχυση που προβλέπεται στο παρόν κεφάλαιο σε εθνικό ή, σε περίπτωση εφαρμογής
 του άρθρου 20, περιφερειακό επίπεδο. Σε περίπτωση εφαρμογής του περιφερειακού
 επιπέδου, τα κράτη μέλη χρησιμοποιούν σε κάθε περιφέρεια το μερίδιο του ανώτατου
 ορίου που ορίζεται δυνάμει της παραγράφου 3. Για κάθε περιφέρεια, το μερίδιο
 αυτό υπολογίζεται με τη διαίρεση του αντίστοιχου περιφερειακού ανώτατου ορίου
 όπως θεσπίζεται σύμφωνα με το άρθρο 20 παράγραφος 2 δια του ανωτάτου ορίου που
 καθορίζεται στο άρθρο 19 παράγραφος 1.
 3. Η Επιτροπή ορίζει, με την
 έκδοση εκτελεστικών πράξεων, το αντίστοιχο ανώτατο όριο για την ενίσχυση που
 προβλέπεται στο παρόν κεφάλαιο σε ετήσια βάση. Οι εν λόγω εκτελεστικές πράξεις
 θεσπίζονται σύμφωνα με τη διαδικασία εξέτασης που προβλέπεται στο άρθρο 56
 παράγραφος 2.
 ΚΕΦΑΛΑΙΟ 3
 Ενίσχυση για περιοχές με φυσικούς περιορισμούς
 Άρθρο 34
 Γενικοί
 κανόνες
 1. Τα κράτη μέλη μπορούν να
 χορηγούν ενίσχυση σε γεωργούς που δικαιούνται ενίσχυση στο πλαίσιο του
 καθεστώτος βασικής ενίσχυσης που προβλέπεται στο κεφάλαιο 1 και των οποίων οι
 εκμεταλλεύσεις βρίσκονται ολικά ή μερικά σε περιοχές με φυσικούς περιορισμούς
 που ορίζονται από τα κράτη μέλη σύμφωνα με το άρθρο 33 παράγραφος 1 του
 κανονισμού (ΕΕ) αριθ. [...] [RDR].
 2. Τα κράτη μέλη μπορούν να
 αποφασίζουν τη χορήγηση της ενίσχυσης που ορίζεται στην παράγραφο 1 σε όλες τις
 περιοχές που υπάγονται στην παράγραφο αυτή, ή εναλλακτικά, με βάση
 αντικειμενικά και αμερόληπτα κριτήρια, τον περιορισμό της ενίσχυσης σε
 ορισμένες από τις περιοχές που προβλέπονται στο άρθρο 33 παράγραφος 1 του
 κανονισμού (ΕΕ) αριθ. [...] [RDR].
 3. Με την επιφύλαξη της
 παραγράφου 2 και της εφαρμογής της αρχής της δημοσιονομικής πειθαρχίας, της
 σταδιακής μείωσης και της επιβολής ανώτατου ορίου, των γραμμικών μειώσεων όπως
 προβλέπονται στο άρθρο 7 και ενδεχόμενων μειώσεων και αποκλεισμών που
 επιβάλλονται δυνάμει του άρθρου 65 του κανονισμού (ΕΕ) αριθ. [...] [HZR], η
 ενίσχυση που προβλέπεται στην παράγραφο 1 χορηγείται ετησίως ανά επιλέξιμο
 εκτάριο που βρίσκεται στις περιοχές στις οποίες τα κράτη μέλη αποφάσισαν να
 χορηγήσουν ενίσχυση σύμφωνα με την παράγραφο 2 και καταβάλλεται κατόπιν
 ενεργοποίησης των δικαιωμάτων ενίσχυσης σε αυτά τα εκτάρια τα οποία κατέχει ο
 οικείος γεωργός
 4. Η ενίσχυση ανά εκτάριο που
 προβλέπεται στην παράγραφο 1 υπολογίζεται με τη διαίρεση του ποσού που
 προκύπτει από την εφαρμογή του άρθρου 35 διά του αριθμού των επιλέξιμων
 εκταρίων που δηλώνονται σύμφωνα με το άρθρο 26 παράγραφος 1 τα οποία βρίσκονται
 στις περιοχές στις οποίες τα κράτη μέλη αποφάσισαν να χορηγήσουν ενίσχυση
 σύμφωνα με την παράγραφο 2 του παρόντος άρθρου.
 5. Επιτρέπεται στα κράτη μέλη να
 εφαρμόζουν την ενίσχυση που προβλέπεται στο παρόν κεφάλαιο σε περιφερειακό
 επίπεδο σύμφωνα με τους όρους που θεσπίζονται στην παρούσα παράγραφο.
 Σε αυτήν την περίπτωση, τα κράτη μέλη ορίζουν τις
 περιφέρειες σύμφωνα με αντικειμενικά και αμερόληπτα κριτήρια όπως τα στοιχεία
 φυσικού περιορισμού τους και τις γεωπονικές συνθήκες.
 Τα κράτη μέλη υποδιαιρούν τα εθνικά ανώτατα όρια
 του άρθρου 35 παράγραφος 1 μεταξύ των περιφερειών με αντικειμενικά και
 αμερόληπτα κριτήρια.
 Η ενίσχυση σε


text:
περιφερειακό επίπεδο υπολογίζεται με
 τη διαίρεση του περιφερειακού ανώτατου ορίου που υπολογίζεται σύμφωνα με το
 τρίτο εδάφιο δια του αριθμού επιλέξιμων εκταρίων που δηλώνονται σύμφωνα με το
 άρθρο 26 παράγραφος 1 και που βρίσκονται σε περιοχές για τις οποίες τα κράτη
 μέλη έχουν αποφασίσει τη χορήγηση ενίσχυσης σύμφωνα με την παράγραφο 2 του
 παρόντος άρθρου.
 Άρθρο 35
 Δημοσιονομικές
 διατάξεις
 1. Για τη χρηματοδότηση της
 ενίσχυσης που προβλέπεται στο άρθρο 34, τα κράτη μέλη μπορούν να αποφασίσουν,
 μέχρι την 1η Αυγούστου 2013, να χρησιμοποιούν έως το 5% του ετήσιου εθνικού
 ανώτατου ορίου που ορίζεται στο παράρτημα ΙΙ.
 Η απόφαση που προβλέπεται στο πρώτο εδάφιο
 κοινοποιείται στην Επιτροπή μέχρι την ημερομηνία που προβλέπεται στο εν λόγω
 εδάφιο.
 Τα κράτη μέλη μπορούν, μέχρι την 1η Αυγούστου
 2016, να επανεξετάζουν την απόφασή τους, με ισχύ από την 1η Ιανουαρίου 2017.
 2. Σύμφωνα με το ποσοστό του
 ανώτατου ορίου που πρόκειται να χρησιμοποιείται από τα κράτη μέλη δυνάμει της
 παραγράφου 1, η Επιτροπή ορίζει, με την έκδοση εκτελεστικών πράξεων, το
 αντίστοιχο ανώτατο όριο για την ενίσχυση αυτή σε ετήσια βάση. Οι εν λόγω
 εκτελεστικές πράξεις θεσπίζονται σύμφωνα με τη διαδικασία εξέτασης που
 προβλέπεται στο άρθρο 56 παράγραφος 2.
 ΚΕΦΑΛΑΙΟ 4
 Ενίσχυση για γεωργούς νεαρής ηλικίας
 Άρθρο 36
 Γενικοί
 κανόνες
 1. Τα κράτη μέλη χορηγούν ετήσια
 ενίσχυση σε γεωργούς νεαρής ηλικίας οι οποίοι δικαιούνται ενίσχυση στο πλαίσιο
 του καθεστώτος βασικής ενίσχυσης που προβλέπεται στο κεφάλαιο 1.
 2. Για τους σκοπούς του παρόντος
 κεφαλαίου, ως «γεωργοί νεαρής ηλικίας» νοούνται:
 α) φυσικά πρόσωπα που δημιουργούν για πρώτη
 φορά γεωργική εκμετάλλευση ως επικεφαλής της εκμετάλλευσης ή οι οποίοι έχουν
 ήδη εγκατασταθεί κατά τη διάρκεια των πέντε ετών που προηγούνται της πρώτης
 υποβολής αίτησης για το καθεστώς βασικής ενίσχυσης όπως προβλέπεται στο άρθρο
 73 παράγραφος 1 του κανονισμού (ΕΕ) αριθ. [...] [HZR], και
 β) οι οποίοι είναι ηλικίας μικρότερης από 40
 έτη κατά τη στιγμή υποβολής της αίτησης που προβλέπεται στο στοιχείο α).
 3. Με την επιφύλαξη της
 εφαρμογής της δημοσιονομικής πειθαρχίας, της σταδιακής επιβολής ανωτάτων ορίων,
 των γραμμικών μειώσεων όπως προβλέπονται στο άρθρο 7, και ενδεχόμενων μειώσεων
 και αποκλεισμών που επιβάλλονται σύμφωνα με το άρθρο 65 του κανονισμού (ΕΕ )
 αριθ. [...] [HZR], η ενίσχυση που προβλέπεται στην παράγραφο 1 του παρόντος
 άρθρου χορηγείται ετησίως κατόπιν ενεργοποίησης των δικαιωμάτων ενίσχυσης από
 τον γεωργό.
 4. Η ενίσχυση που προβλέπεται
 στην παράγραφο 1 χορηγείται ανά γεωργό για περίοδο που δεν υπερβαίνει τα πέντε
 έτη. Η περίοδος αυτή μειώνεται κατά τον αριθμό των ετών που μεσολαβούν μεταξύ
 της εγκατάστασης και της πρώτης υποβολής της αίτησης που προβλέπεται στο
 στοιχείο α) της παραγράφου 2.
 5. Τα κράτη μέλη υπολογίζουν
 κάθε έτος το ποσό της ενίσχυσης που προβλέπεται στο άρθρο 1 με τον
 πολλαπλασιασμό αριθμητικής τιμής που αντιστοιχεί στο 25% της μέσης αξίας των
 δικαιωμάτων ενίσχυσης που κατέχει ο γεωργός επί τον αριθμό των δικαιωμάτων που
 έχει ενεργοποιήσει σύμφωνα με το άρθρο 26 παράγραφος 1.
 Κατά την εφαρμογή του πρώτου εδαφίου, τα κράτη
 μέλη τηρούν τα ακόλουθα μέγιστα όρια του αριθμού των ενεργοποιημένων
 δικαιωμάτων ενίσχυσης που πρόκειται να ληφθούν υπόψη:
 α) σε κράτη μέλη


text:
όπου το μέσο μέγεθος των
 γεωργικών εκμεταλλεύσεων όπως ορίζεται στο παράρτημα VI είναι μικρότερο, ή ίσο
 με 25 εκτάρια, μέγιστο αριθμό 25·
 β) σε κράτη μέλη όπου το μέσο μέγεθος των
 γεωργικών εκμεταλλεύσεων όπως ορίζεται στο παράρτημα VI είναι μεγαλύτερο από 25
 εκτάρια, μέγιστο που δεν θα είναι μικρότερο από 25 ούτε μεγαλύτερο από το μέσο
 μέγεθος.
 6. Η Επιτροπή εξουσιοδοτείται να
 εκδίδει κατ' εξουσιοδότηση πράξεις σύμφωνα με το άρθρο 55 σχετικά με τις
 συνθήκες υπό τις οποίες νομικό πρόσωπο μπορεί να θεωρείται επιλέξιμο για τη
 λήψη της ενίσχυσης που προβλέπεται στην παράγραφο 1, συγκεκριμένα της εφαρμογής
 του ορίου ηλικίας που ορίζεται στην παράγραφο 2 στοιχείο β) σε ένα ή
 περισσότερα φυσικά πρόσωπα που συμμετέχουν στο νομικό πρόσωπο.
 Άρθρο 37
 Δημοσιονομικές
 διατάξεις
 1. Για τη χρηματοδότηση της
 ενίσχυσης που προβλέπεται στο άρθρο 36 τα κράτη μέλη χρησιμοποιούν ποσοστό του
 ετήσιου ανώτατου ορίου που ορίζεται στο παράρτημα ΙΙ, το οποίο δεν υπερβαίνει
 το 2%. Τα κράτη μέλη κοινοποιούν στην Επιτροπή, έως την 1η Αυγούστου 2013, το
 εκτιμώμενο ποσοστό που είναι απαραίτητο για τη χρηματοδότηση αυτής της
 ενίσχυσης.
 Τα κράτη μέλη
 μπορούν, έως την 1η Αυγούστου 2016, να αναθεωρούν το εκτιμώμενο ποσοστό τους,
 με ισχύ από την 1η Ιανουαρίου 2017. Κοινοποιούν στην Επιτροπή το αναθεωρημένο
 ποσοστό έως την 1η Αυγούστου 2016.
 2. Με την επιφύλαξη του μέγιστου
 ποσοστού του 2% που προβλέπεται στην παράγραφο 1, όταν το συνολικό ποσό των
 ενισχύσεων που εφαρμόζονται σε ένα κράτος μέλος σε συγκεκριμένο έτος υπερβαίνει
 το ανώτατο όριο που καθορίζεται δυνάμει της παραγράφου 4 και όταν το ανώτατο
 όριο είναι χαμηλότερο από το 2% του ετήσιου εθνικού ανώτατου ορίου που ορίζεται
 στο παράρτημα II, τα κράτη μέλη εφαρμόζουν γραμμική μείωση σε όλες τις
 ενισχύσεις που πρέπει να χορηγηθούν προς όλους τους γεωργούς, σύμφωνα με το άρθρο
 25.
 3. Όταν το συνολικό ποσό της
 ενίσχυσης που εφαρμόζεται σε ένα κράτος μέλος σε συγκεκριμένο έτος υπερβαίνει
 το ανώτατο όριο που τάσσεται δυνάμει της παραγράφου 4 και όταν το ανώτατο όριο
 ανέρχεται στο 2% του ετήσιου εθνικού ανώτατου ορίου που παρατίθεται στο
 παράρτημα II, τα κράτη μέλη εφαρμόζουν γραμμική μείωση των ποσών που πρέπει να
 καταβληθούν σύμφωνα με το άρθρο 36 ώστε να συμμορφώνονται με αυτό το ανώτατο
 όριο.
 4. Με βάση το εκτιμώμενο ποσοστό
 που κοινοποιείται από τα κράτη μέλη δυνάμει της παραγράφου 1, η Επιτροπή
 ορίζει, με την έκδοση εκτελεστικών πράξεων, το αντίστοιχο ανώτατο όριο για την
 ενίσχυση που προβλέπεται στο άρθρο 36, σε ετήσια βάση. Οι εν λόγω εκτελεστικές
 πράξεις θεσπίζονται σύμφωνα με τη διαδικασία εξέτασης που προβλέπεται στο άρθρο
 56 παράγραφος 2.
 ΤΙΤΛΟΣ IV
 ΣΥΝΔΕΔΕΜΕΝΗ στηριξη
 ΚΕΦΑΛΑΙΟ 1
 Προαιρετική συνδεδεμένη στήριξη
 Άρθρο 38
 Γενικοί
 κανόνες
 1. Τα κράτη μέλη επιτρέπεται να
 χορηγούν συνδεδεμένη στήριξη σε γεωργούς σύμφωνα με όρους που θεσπίζονται στο
 παρόν κεφάλαιο.
 Η συνδεδεμένη στήριξη μπορεί να χορηγείται στους
 ακόλουθους τομείς και παραγόμενα είδη: σιτηρά, ελαιούχοι σπόροι, πρωτεϊνούχες
 καλλιέργειες, όσπρια, λινάρι, κάνναβη, ρύζι, καρποί με κέλυφος, άμυλο πατάτας,
 γάλα και γαλακτοκομικά προϊόντα, σπόροι, κρέας αιγοπροβάτων, βόειο κρέας,
 ελαιόλαδο, μεταξοσκώληκες, αποξηραμένη χορτονομή, λυκίσκος, ζαχαρότευτλα,
 ζαχαροκάλαμο και κιχώριο, οπωροκηπευτικά, δασύλλια περιοδικής υλοτόμησης.
 2. Η συνδεδεμένη


text:
στήριξη μπορεί
 να χορηγείται μόνο σε τομείς ή σε περιοχές κράτους μέλους όπου συγκεκριμένοι
 τύποι γεωργικής δραστηριότητας ή συγκεκριμένοι γεωργικοί τομείς συναντούν
 ορισμένες δυσκολίες και είναι ιδιαίτερα σημαντικοί για οικονομικούς ή/και
 κοινωνικούς ή/και περιβαλλοντικούς λόγους.
 3. Κατά παρέκκλιση από την
 παράγραφο 2, η συνδεδεμένη στήριξη μπορεί επίσης να χορηγείται σε γεωργούς οι
 οποίοι κατέχουν, στις 31 Δεκεμβρίου 2013, τα δικαιώματα ενίσχυσης που
 χορηγούνται σύμφωνα με το τμήμα 2 του κεφαλαίου 3 του τίτλου ΙΙΙ και το άρθρο
 71ιγ του κανονισμού (ΕΚ) αριθ. 1782/2003 και σύμφωνα με το άρθρο 60 και το
 τέταρτο εδάφιο του άρθρου 65 του κανονισμού (ΕΚ) αριθ. 73/2009· και οι οποίοι
 δεν έχουν επιλέξιμα εκτάρια για την ενεργοποίηση των δικαιωμάτων ενίσχυσης στο
 πλαίσιο του καθεστώτος βασικής ενίσχυσης, όπως προβλέπεται στο κεφάλαιο 1 του
 τίτλου ΙΙΙ του παρόντος κανονισμού.
 4. Η συνδεδεμένη στήριξη μπορεί
 να χορηγηθεί μόνο στον βαθμό που απαιτείται για τη δημιουργία κινήτρου για τη
 διατήρηση των τρεχόντων επιπέδων παραγωγής στις περιοχές αυτές.
 5. Η συνδεδεμένη στήριξη
 λαμβάνει τη μορφή ετήσιας ενίσχυσης, χορηγείται εντός καθορισμένων ποσοτικών
 ορίων και βασίζεται σε καθορισμένες περιοχές και αποδόσεις ή σε σταθερό αριθμό
 ζώων.
 6. Οποιαδήποτε συνδεδεμένη
 στήριξη χορηγείται δυνάμει του παρόντος άρθρου πρέπει να συνάδει με άλλα μέτρα
 και πολιτικές της Ένωσης.
 7. Η Επιτροπή εξουσιοδοτείται να
 θεσπίζει κατ’ εξουσιοδότηση πράξεις σύμφωνα με το άρθρο 55 της Συνθήκης για:
 α) τους όρους για τη χορήγηση της στήριξης
 που αναφέρεται στο παρόν κεφάλαιο,
 β) κανόνες για τον ειρμό με άλλα μέτρα της
 Ένωσης και για τη σώρευση της στήριξης.
 Άρθρο 39
 Δημοσιονομικές διατάξεις
 1. Για τη χρηματοδότηση της
 προαιρετικής συνδεδεμένης στήριξης, τα κράτη μέλη μπορούν να αποφασίσουν, μέχρι
 την 1η Αυγούστου του έτους που προηγείται του πρώτου έτους εφαρμογής της στήριξης
 αυτής, να χρησιμοποιούν έως το 5% του εθνικού ανώτατου ορίου τους που ορίζεται
 στο παράρτημα ΙΙ.
 2. Κατά παρέκκλιση από την
 παράγραφο 1, τα κράτη μέλη μπορούν να αποφασίσουν να χρησιμοποιούν έως το 10%
 του ετήσιου εθνικού ανώτατου ορίου που ορίζεται στο παράρτημα ΙΙ, υπό την
 προϋπόθεση ότι:
 α) εφαρμόζουν, έως τις 31 Δεκεμβρίου 2013,
 το καθεστώς ενιαίας στρεμματικής ενίσχυσης όπως θεσπίζεται στον τίτλο V του
 κανονισμού (ΕΚ) αριθ. 73/2009, ή τα χρηματοδοτούμενα μέτρα βάσει του άρθρου 111
 του εν λόγω κανονισμού, ή τους αφορά η παρέκκλιση που προβλέπεται στο άρθρο 69
 παράγραφος 5, ή, στην περίπτωση της Μάλτας, στο άρθρο 69 παράγραφος 1 του
 κανονισμού αυτού ή/και
 β) χορήγησαν, στη διάρκεια τουλάχιστον ενός
 έτους κατά την περίοδο 2010-2013, πάνω από το 5% του διαθέσιμου ποσού για τη
 χορήγηση των άμεσων ενισχύσεων όπως προβλέπονται στους τίτλους III, IV και V του κανονισμού (ΕΚ) αριθ. 73/2009, με εξαίρεση το τμήμα
 6 του κεφαλαίου 1
 του τίτλου IV, για
 τη χρηματοδότηση των μέτρων που ορίζονται στο τμήμα 2 του κεφαλαίου 2 του
 τίτλου III του κανονισμού (ΕΚ) αριθ. 73/2009,
 τη στήριξη όπως προβλέπεται στα
 σημεία (i) έως (iv) της παραγράφου 1 στοιχείο α) και της παραγράφου 1 στοιχεία
 β) και ε) του άρθρου 68 του εν λόγω κανονισμού, ή για τη χρηματοδότηση των
 μέτρων του κεφαλαίου 1, εξαιρουμένου του τμήματος 6, του


text:
τίτλου IV του εν λόγω
 κανονισμού.
 3. Κατά παρέκκλιση της
 παραγράφου 2, τα κράτη μέλη που χορήγησαν, στη διάρκεια τουλάχιστον ενός έτους
 κατά την περίοδο 2010-2013, πάνω από το 10% του διαθέσιμου ποσού για τη χορήγηση
 των άμεσων ενισχύσεων όπως προβλέπονται στους τίτλους III,
 IV και V του κανονισμού (ΕΚ) αριθ. 73/2009,
 με εξαίρεση το τμήμα 6 του κεφαλαίου 1 του τίτλου IV, για τη
 χρηματοδότηση των μέτρων που ορίζονται στο τμήμα 2 του κεφαλαίου 2 του τίτλου
 III του κανονισμού (ΕΚ) αριθ. 73/2009, τη στήριξη όπως προβλέπεται
 στα σημεία (i) έως (iv) της παραγράφου 1 στοιχείο α) και
 της παραγράφου 1 στοιχεία β) και ε) του άρθρου 68 του εν λόγω κανονισμού, ή για
 τη χρηματοδότηση των μέτρων του κεφαλαίου 1, εξαιρουμένου του τμήματος 6, του
 τίτλου IV του εν λόγω κανονισμού μπορεί
 να αποφασίσουν να χρησιμοποιήσουν ποσοστό μεγαλύτερο από 10% του ετήσιου
 εθνικού ανώτατου ορίου όπως παρατίθεται στο παράρτημα II κατόπιν εγκρίσεως από
 την Επιτροπή σύμφωνα με το άρθρο 41.
 4. Τα κράτη μέλη μπορούν, έως
 την 1η Αυγούστου 2016, να επανεξετάζουν την απόφασή τους σύμφωνα με τις
 παραγράφους 1, 2 και 3 και να αποφασίζουν, με ισχύ από το 2017:
 α) την αύξηση του ποσοστού που ορίζεται
 δυνάμει των παραγράφων 1 και 2, εντός των ορίων που θεσπίζονται σε αυτές κατά
 περίπτωση, και, ενδεχομένως, την τροποποίηση των όρων χορήγησης της στήριξης·
 β) τη μείωση του ποσοστού που
 χρησιμοποιείται για τη χρηματοδότηση της συνδεδεμένης στήριξης και,
 ενδεχομένως, την τροποποίηση των όρων χορήγησης της στήριξης αυτής·
 γ) την παύση χορήγησης της στήριξης δυνάμει
 του παρόντος κεφαλαίου.
 5. Με βάση την απόφαση που
 λαμβάνουν τα κράτη μέλη δυνάμει των παραγράφων 1 έως 4 για το ποσοστό του
 εθνικού ανώτατου ορίου που πρόκειται να χρησιμοποιείται, η Επιτροπή ορίζει, με
 την έκδοση εκτελεστικών πράξεων, το αντίστοιχο ανώτατο όριο για τη στήριξη σε
 ετήσια βάση. Οι εν λόγω εκτελεστικές πράξεις θεσπίζονται σύμφωνα με τη
 διαδικασία εξέτασης που προβλέπεται στο άρθρο 56 παράγραφος 2.
 Άρθρο 40
 Κοινοποίηση
 1. Οι αποφάσεις που προβλέπονται
 στο άρθρο 39 κοινοποιούνται στην Επιτροπή μέχρι την ημερομηνία που προβλέπεται
 στο άρθρο αυτό και, εκτός από την απόφαση που προβλέπεται στο άρθρο 39
 παράγραφος 4 στοιχείο γ), η κοινοποίηση περιλαμβάνει πληροφορίες για τις
 στοχευμένες περιφέρειες, τους επιλεγμένους τύπους γεωργικής δραστηριότητας ή
 τομείς και το επίπεδο της στήριξης που πρόκειται να χορηγηθεί.
 2. Οι αποφάσεις που προβλέπονται
 στο άρθρο 39 παράγραφοι 2 και 3, ή, κατά περίπτωση, στο άρθρο 39 παράγραφος 4
 στοιχείο α), περιλαμβάνουν λεπτομερή περιγραφή της συγκεκριμένης κατάστασης στη
 στοχευμένη περιφέρεια και των συγκεκριμένων χαρακτηριστικών των τύπων γεωργικής
 δραστηριότητας ή των ειδικών γεωργικών τομέων, τα οποία καθιστούν το ποσοστό
 που προβλέπεται στο άρθρο 39 παράγραφος 1 ανεπαρκές για την αντιμετώπιση των
 δυσκολιών που προβλέπονται στο άρθρο 38 παράγραφος 2 και οι οποίες δικαιολογούν
 το αυξημένο επίπεδο στήριξης.
 Άρθρο 41
 Έγκριση
 από την Επιτροπή
 1. Η Επιτροπή εγκρίνει, με την έκδοση
 εκτελεστικών πράξεων, την απόφαση που προβλέπεται στο άρθρο 39 παράγραφος 3 ή,
 κατά περίπτωση, στο άρθρο 39 παράγραφος 4 στοιχείο α), όταν καταδεικνύεται στην
 οικεία περιοχή ή τομέα μία από